Lim Hock San diiktiraf Usahawan Cemerlang Negara
Oleh MUHAMMAD IKHWAN IDERIS

22 April 2022, 4:11 pm
PETALING JAYA – Pengerusi Eksekutif LBS Bina Group Berhad (LBS), Tan Sri Lim Hock San menerima Anugerah Pencapaian Sepanjang Hayat Usahawan Cemerlang Negara daripada Institut Strategik KSI untuk Asia Pasifik kelmarin.
Anugerah tersebut disampaikan oleh Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi bersama Menteri Perusahaan Perladangan dan Komoditi, Datuk Zuraida Kamaruddin pada majlis makan malam anugerah perniagaan khas yang diadakan di ibu negara.
Hock San menyertai senarai penerima terdahulu termasuk Pengerusi Eksekutif Eastern & Oriental Bhd. dan Pengerusi Bukan Eksekutif Kerjaya Prospek Group Berhad, Datuk Tee Eng Ho; Naib Pengerusi Eksekutif Kumpulan Tropicana Corporation Bhd., Tan Sri Danny Tan serta Presiden/Ketua Pegawai Eksekutif UDA Holdings, Mohd. Salem Kailany.
Mengulas mengenai pengiktirafan tersebut, Hock San berkata, beliau amat berbesar hati dan gembira menerima anugerah yang berprestij itu.
“Anugerah ini merupakan satu pengiktirafan kepada seluruh pasukan LBS di atas kerja keras dan dedikasi mereka, ia terbukti apabila LBS telah memperolehi pendapatan tertingginya pada tahun 2021.
“Bukan perkara mudah untuk melalui fasa pandemik yang amat mencabar selama dua tahun, namun dengan usaha dan komitmen seluruh warga kerja, kami berjaya mengharunginya.

“Kami akan terus kekal fokus dan berusaha bersungguh-sungguh untuk membawa LBS ke tahap yang lebih tinggi selain konsisten untuk meningkatkan nilai pemegang saham yang merupakan antara objektif utama Kumpulan,” katanya dalam satu kenyataan. – KOSMO! ONLINE


Mike Tyson tumbuk peminat, berang diganggu
Oleh KOSMO!

22 April 2022, 5:16 pm
SAN FRANCISCO, CALIFORNIA – Bekas peninju profesional Amerika Syarikat (AS), Mike Tyson dilaporkan menumbuk seorang penumpang sebuah pesawat di lapangan terbang San Francisco pada Rabu lalu sehingga menyebabkan dahinya berdarah, lapor portal berita MailOnline semalam.
Tyson, 54, dilihat menghisap ganja pada 20 April lalu di Bukit Hippie yang terkenal di San Francisco. Bekas juara tinju itu dirakam berada di tengah-tengah kepulan asap ganja ketika orang ramai mengerumuninya.
Tyson bagaimanapun mendakwa dia bertindak balas terhadap seorang penumpang yang menganggu dan membaling botol air ke arahnya.
“Malangnya Tyson terlibat dalam insiden penerbangan dengan seorang penumpang agresif yang mula mengganggunya dengan membaling botol ke arahnya ketika dia berada di tempat duduk semasa menaiki pesawat berkenaan,’’ kata wakil Tyson kepada DailyMail.com menerusi emel.
Rakaman menunjukkan dua penumpang pergi ke belakang tempat duduk Tyson lalu berbual dengannya.
Tyson melayan mereka dengan baik tetapi kemudian menjadi bosan selepas peminat itu tidak berhenti bercakap dengannya. Dia meminta peminat itu diam tetapi mereka terus bercakap.

Tyson kemudian berdiri lalu menumbuk muka dan dahi lelaki itu. Rakaman tidak menunjukkan situasi ketika botol air dibaling ke arahnya.
Polis San Francisco memberitahu akhbar TMZ bahawa anggotanya bergegas ke tempat kejadian dan menahan dua penumpang yang dipercayai terlibat dalam pertengkaran itu.
Seorang daripada mereka telah dirawat kerana mengalami kecederaan tetapi memberikan tidak memberikan butiran terperinci mengenai kejadian itu dan enggan bekerjasama lebih lanjut dengan siasatan polis.
Tidak jelas sama ada Tyson akan didakwa berhubung insiden tersebut – Agensi


Mesin penapis air wakaf diletupkan guna mercun
Oleh NOR AINNA HAMZAH

22 April 2022, 5:24 pm
REMBAU – Seorang pemilik mesin penapis air wakaf kesal apabila mesin yang disediakan untuk kegunaan penduduk Kampung Masjid Tanah, Chembung, di sini sejak lebih setahun lalu diletupkan individu tidak bertanggungjawab dengan menggunakan mercun.
Pemiliknya, Mohd. Khairul Azman Mustakim, 35, berkata, kejadian pada pukul 2.45 pagi semalam itu disedari kira-kira pukul 9.30 pagi tadi, selepas mendapati pintu mesin tersebut tertanggal dan berada di atas jalan.
Menurutnya, mesin yang memberi manfaat kepada sekurang-kurangnya 20 buah keluarga di kampung itu kini tidak boleh digunakan lagi.
“Saya meletakkan mesin air di hadapan rumah bagi membolehkan penduduk mengambil air bertapis secara percuma. Mesin penapis air terpakai ini dibeli RM3,000.
“Sekarang penduduk yang bergantung dengan air mesin ini tidak dapat menggunakannya lagi,” katanya ketika dihubungi, di sini hari ini.
Mohd Khairul Azman berkata, rakaman televisyen litar tertutup (CCTV) memaparkan seorang lelaki meletakkan sesuatu pada mesin tersebut sebelum melarikan diri.

Menurutnya, dia tidak mahu menuduh sesiapa namun, pelakunya diminta supaya tampil menyerah diri.
“Saya tak tahu apa motif pelaku tersebut bertindak demikian. Nak kata untuk dapatkan duit airnya percuma,” katanya.
Lelaki itu masih belum membuat laporan polis dan akan berbuat demikian tidak lama lagi kerana kejadian tersebut adalah disebabkan perbuatan khianat. – KOSMO! ONLINE


Jangan bersedih tidak dapat tunai haji tahun ini
Oleh EDDY AQMAL MOHAMED HAMIDI

22 April 2022, 4:11 pm
PUTRAJAYA – Pengumuman jumlah kuota haji Malaysia semalam yang jauh lebih sedikit daripada tahun-tahun sebelumnya sudah pasti mengundang perasaan sedih dalam kalangan bakal jemaah haji apabila ada di antara mereka yang tidak dapat ke Tanah Suci Mekah tahun ini.
Menteri di Jabatan Perdana Menteri (Hal Ehwal Agama), Datuk Idris Ahmad berkata, mereka yang tidak dapat mengerjakan ibadah haji tahun ini bagaimanapun tidak sepatutnya bersedih dan perlu memahami konsep istita’ah iaitu berkemampuan, yang juga merupakan syarat wajib haji.
“Salah satu syarat wajib haji adalah istita’ah, atau berkemampuan. Jadi walaupun kita berduit dan sihat tubuh badan namun jika perjalanan ke Mekah itu berbahaya sama ada melalui jalan darat atau air contohnya, maka kita tidak dikira berdosa (jika tidak menunaikan haji).
“Rasullullah S.A.W pernah ditanya sama ada ibadah haji itu wajib dilakukan setiap tahun dan baginda menjawab, jika ibadah haji itu diwajibkan setiap tahun maka ia pastinya akan menyusahkan kamu,” katanya.
Beliau berkata demikian pada sidang akhbar selepas mengiringi Perdana Menteri Datuk Seri Ismail Sabri Yaakob menyempurnakan Majlis Pelancaran Buku Keluarga Malaysia Keluarga Sejahtera di Pusat Konvensyen Antarabangsa Putrajaya (PICC) di sini hari ini.
Menurut Idris, yang dikira berdosa serta salah adalah apabila seseorang itu berkemampuan, memiliki tubuh badan yang sihat dan tiada masalah untuk ke Mekah namun tidak mahu berbuat demikian (menunaikan haji).

“Biarpun tidak mampu menunaikan ibadah haji kerana kekangan peraturan dan sebagainya, Insya-Allah, umat Islam akan tetap mendapat pahala daripada Allah,” ujar beliau.
Terdahulu, Idris sebelum ini mengumumkan kuota haji Malaysia bagi tahun 2022 adalah sebanyak 14,306 iaitu 45 peratus daripada kuota tahunan yang diterima pada tahun-tahun sebelumnya.- KOSMO! ONLINE


Lelaki Britain disaman bayang kereta ceroboh ruang parkir OKU
Oleh KOSMO!

22 April 2022, 5:00 pm
LONDON – Seorang lelaki Britain mendakwa bahawa dia disaman hanya kerana bayang keretanya berada di ruang parkir orang kurang upaya (OKU), lapor akhbar Mirror UK semalam.
Matthew Cole dikenakan denda sebanyak £65 (RM364.54) oleh warden trafik kerana meninggalkan keretanya di luar sebuah pejabat pos.
Tukang kebun bekerja sendiri itu terkejut apabila menerima surat saman awal bulan lalu yang menyatakan bahawa dia meletak kereta secara haram.
Gambar yang dikirimkan oleh Majlis Perbandaran Lewisham menunjukkan kereta jenis Ford miliknya diparkir di kawasan tidak bertanda bersebelahan ruang parkir orang kurang upaya.
Bagaimanapun, hanya bayang keretanya berada di ruang itu.
“Ini tidak masuk akal. Tiada papan tanda di kawasan saya meletak kenderaan dan gambar yang mereka hantar menunjukkan hanya bayang kereta saya berada di ruang parkir OKU.

“Saya ketika itu membawa anak perempuan ke perlawanan bola sepak di padang dan pernah meletak kereta di tempat sama sebelum ini tanpa ada masalah,’’ katanya.
Cole membuat rayuan dengan mengatakan bahawa tiada papan tanda ruang parkir OKU di kawasan dia meletakkan kenderaannya.
Bagaimanapun, Majlis Perbandaran Lewisham menolak rayuan itu dan berpegang kepada dakwaan bahawa dia melakukan kesalahan sedemikian. – Agensi


MySejahtera: KJ sedia dipanggil semula PAC
Oleh MOHD. HUSNI MOHD. NOOR

22 April 2022, 4:31 pm
PUTRAJAYA – Menteri Kesihatan, Khairy Jamaluddin Abu Bakar bersedia dipanggil semula Jawatankuasa Kira-Kira Wang Negara (PAC) berhubung isu aplikasi MySejahtera.
Beliau berpuas hati dengan keterangan yang diberikan kepada PAC berhubung isu itu pada 14 April lalu dan setakat ini, jawatankuasa tersebut belum menghubunginya untuk memberi keterangan sekali lagi.
“Belum lagi (dipanggil), saya juga tidak pasti apa yang dimaksudkan Pengerusi PAC (Wong Kah Woh,) kerana sudah menjelaskan semuanya (dalam keterangan sebelum ini),” katanya pada sidang akhbar selepas melancarkan Program mQUIT Masjid di sini hari ini.
Semalam, Kah Woh memaklumkan, kerajaan ‘keliru’ siapa yang melantik KPISoft Sdn. Bhd. sebagai vendor MySejahtera berikutan tiada kontrak formal antara syarikat itu dengan kerajaan.
Putrajaya sepatutnya memuktamadkan terma kontrak dari awal dan bukan hanya membuat tawaran harga kepada vendor sekarang.
Pada 14 April lalu, PAC mengadakan prosiding bersama Khairy dan Menteri Kewangan, Tengku Datuk Seri Zafrul Tengku Abdul Aziz berhubung isu Pembangunan dan Perolehan Aplikasi MySejahtera.

Sementara itu, ditanya sama ada MySJ mempunyai akses terus kepada pangkalan data MySejahtera dan boleh membuat pindaan rekod, Khairy Jamaluddin berkata, tindakan itu tidak dibenarkan, malah pihak berkenaan perlu meminta kebenaran Kementerian Kesihatan (KKM) terlebih dahulu.
“Apa sahaja aduan yang dia (MySJ) dapat sama ada oleh wakil syarikat mesti mendapatkan kebenaran KKM bersama sebab MySJ mengurus dan menyelenggara aplikasi itu,” katanya.
Berhubung keputusan untuk memansuhkan keperluan daftar masuk menggunakan MySejahtera, Khairy Jamaluddin berkata, pengumuman mengenainya akan dibuat pada minggu hadapan. – KOSMO! ONLINE


4,383 kes HFMD, tiada kematian di Selangor
Oleh ISKANDAR SHAH MOHAMED

22 April 2022, 3:51 pm
SHAH ALAM – Sebanyak 4,383 kes penyakit tangan, kaki dan mulut (HFMD) direkodkan di Selangor, namun tiada kematian dilaporkan setakat ini.
Pengarah Kesihatan Selangor, Datuk Dr. Sha’ari Ngadiman berkata, jumlah itu merangkumi 103 kluster HFMD iaitu 497 kes dengan 95 peratus daripada jangkitan berlaku di taska, tadika dan pusat jagaan harian.
Katanya, penyakit HFMD berpunca daripada enterovirus dengan majoriti kes oleh Coxsackievirus A16 (CA16) dan Enterovirus 71 (EV71).
“Virus ini merebak melalui kontak iaitu permukaan atau peralatan tercemar dengan air liur, cecair lepuh (blister) atau najis pesakit HFMD.
“Biasanya jangkitan adalah ringan dengan gejala demam diikuti ruam melepuh pada tangan, kaki dan mulut. Hampir keseluruhan pesakit pulih tanpa rawatan dalam tempoh tujuh ke 10 hari,” katanya dalam kenyataan.
Jelas Sha’ari, jangkitan EV71 bagaimanapun boleh mengakibatkan komplikasi teruk seperti encephalitis, pulmonary edema dan myocarditis.

“Bagi kes yang dilaporkan tahun ini, majoritinya adalah jangkitan CA16 (33 peratus) dan EV 71 (20 peratus). Manakala, lain-lain (bukan CA16 dan bukan EV71) pula adalah sebanyak 47 peratus,” ujarnya.
Beliau menggesa orang ramai terutama pengusaha dan penjaga kanak-kanak supaya mengambil langkah berwaspada termasuk memastikan kebersihan premis dan peralatan yang digunakan.
“Selain itu, saringan di pintu masuk perlu dilakukan bagi memastikan kanak-kanak tiada tanda jangkitan HFMD, mengamalkan kebersihan diri dan melaporkan kluster kepada pejabat kesihatan daerah berhampiran,” jelasnya. -KOSMO!ONLINE


Penyelidik UniSZA berjaya cerap imej matahari
Oleh MOHD AZLI ADLAN

22 April 2022, 3:45 pm
SETIU – Kumpulan penyelidik Universiti Sultan Zainal Abidin (UniSZA) berjaya mencerap imej matahari di Balai Cerap Institut Penyelidikan Alam Sekitar Pantai Timur (ESERI), Merang di sini hari ini.
Felo ESERI, Prof. Madya Dr. Roslan Umar berkata, imej matahari itu dicerap pada pukul 9.08 pagi.
“Cerapan tersebut berjaya menemukan imej beberapa tompok yang aktif pada permukaan matahari berkenaan.
“Tompok matahari merupakan lokasi aktif yang dikaitkan dengan medan magnetik matahari dalam unit fluks yang sentiasa berubah-ubah,” katanya kepada Kosmo! di sini hari ini.
Roslan menjelaskan permukaan yang mempunyai banyak tompok matahari merupakan sumber asal kepada suar matahari.
Penyelidik Fakulti Pengajian Kontemporari Islam UniSZA itu berkata, saiz tompok matahari bergantung kepada suar matahari.

“Semakin besar suar, semakin besar tompok dapat dilihat di sesuatu permukaan matahari.
“Suhu di kawasan tompok matahari adalah 3,700 darjah celsius dan lebih sejuk berbanding permukaan matahari yang lain,” katanya. – KOSMO! ONLINE


Agong, Raja Permaisuri tiba lawatan dua hari di Melaka
Oleh HARRITH HISHAM

22 April 2022, 3:27 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Tunku Azizah Aminah Maimunah Iskandariah berangkat tiba di Lapangan Terbang Batu Berendam bagi meneruskan lawatan ke negeri Melaka selama dua hari.
Istana Negara dalam satu hantaran di Facebook berkata, keberangkatan baginda berdua pada jam 11.20 pagi hari ini disambut Yang di-Pertua negeri Melaka, Tun Mohd. Ali Mohd. Rustam dan isteri Toh Puan Asmah Abdul Rahman.
Turut hadir sama ketika itu adalah Ketua Menteri Melaka, Datuk Seri Sulaiman Md. Ali dan isteri Datin Seri Munira M. Yusop.
Menurut kenyataan itu, Al-Sultan Abdullah dijadualkan berangkat menunaikan solat Jumaat di Masjid Selat, Melaka sebentar tadi.
Tambahnya, pada sebelah petang, baginda berdua dijadualkan berangkat ke majlis berbuka puasa dan santapan malam bersama pemimpin kerajaan negeri dan rakyat di Masjid Negeri Al Azim, hari ini. – KOSMO! ONLINE


Vladimir Putin larang anak perempuan tinggalkan Russia
Oleh KOSMO!

22 April 2022, 4:00 pm
MOSCOW – Presiden Vladimir Putin melarang anak perempuan sulungnya, Dr. Maria Vorontsova meninggalkan Russia kerana bimbang dia mungkin tidak akan kembali lagi, lapor akhbar Daily Star semalam.
Dr. Vorontsova yang dilahirkan ketika Putin masih menjadi ejen di agensi perisikan Kesatuan Soviet, KGB, dilaporkan merancang untuk menyambut hari jadinya yang ke-37 di sebuah pantai beriklim tropika.
Menurut saluran berita Telegram, General SVR, apabila dia memohon kebenaran untuk meninggalkan Russia, Putin menolak permintaan tersebut dengan alasan bimbangkan keselamatan anaknya itu.
“Menurut maklumat kami yang belum disahkan, anak perempuan sulung Presiden (Putin) tidak bercadang untuk kembali ke Russia,’’ jelas saluran itu.
Dr. Vorontsova mempunyai seorang anak lelaki hasil perkahwinan dengan bekas suaminya, Jorit Faassen dari Belanda. Faassen merupakan anak lelaki kepada seorang pegawai kanan tentera Pertubuhan Perjanjian Atlantik Utara (NATO).
Wanita itu dilaporkan merancang percutian bersama pasangan baharunya, Yevgeny Nagorny. Lelaki berusia 33 tahun itu pernah menentang kerajaan Putin tetapi sejak menjalinkan hubungan dengan anak Presiden Russia itu, Nagorny telah mengubah pendiriannya.

Nagorny mendapat pekerjaan dengan gaji mencecah £90,000 (RM504,907) setahun dan sebuah rumah mewah sebagai pertukaran untuk kesetiaannya. – Agensi


‘Kalau tak puasa, makan sorok-sorok, bukan rakam masuk media sosial’
Oleh ALWANI ZAFIRAH

22 April 2022, 3:34 pm
PETALING JAYA – Baru-baru ini menjadi bualan ramai sebuah video yang dikongsikan seorang lelaki memaparkan isterinya sedang menikmati hidangan di sebuah restoran makanan segera pada waktu siang ketika bulan puasa.
Menerusi perkongsian tersebut, katanya dia hanya menemani isterinya makan sahaja disebabkan wanita itu sedang mengandung dan tidak larat untuk berpuasa.
“Jam baru pukul 4 petang, dia dah lapar, terpaksalah ku turuti, orang mengandung kan tak boleh puasa, abang teman sahaja,” kata lelaki tersebut
Apa yang menimbulkan rasa kurang senang orang ramai adalah wanita itu dikatakan tidak mempunyai rasa malu kerana dilihat terbuka makan di khalayak sedangkan dia beragama Islam dan di bulan Ramadan.
Antara teguran lain yang diberikan oleh pengguna media sosial adalah meminta agar mereka berdua lebih menghormati bulan mulia ini serta orang lain yang sedang berpuasa.
“Kalau tak puasa pun kak, makan sorok-sorok, bukan siap buat video masuk TikTok, lagi pun takut ada yang pandang dan salah faham, malu orang Islam,” komen seorang pengguna.

Selain itu, ada juga yang mempersoalkan adakah benar orang mengandung tak boleh puasa, sedangkan dia mampu dan mempunyai tenaga untuk melakukan kewajipan tersebut.
“Memang orang mengandung tak boleh puasa?, bukan yang memudaratkan sahaja dibenar berbuka, tapi itu nampak sihat elok ja, makan pun memilih,” soal pengguna lain. – KOSMO! ONLINE


Penjaja terlepas tali gantung kes dadah
Oleh DIYANATUL ATIQAH ZAKARYA

22 April 2022, 4:01 pm
MELAKA – Seorang penjaja terlepas hukuman gantung sampai mati selepas dibebaskan oleh Mahkamah Tinggi di sini atas dua pertuduhan mengedar dadah jenis heroin enam tahun lalu.
Pesuruhjaya Kehakiman, Maidzuara Mohamed memutuskan untuk melepaskan dan membebaskan tertuduh, Lee Ching Hin, 42, selepas mendapati pihak pembelaan berjaya menimbulkan keraguan munasabah terhadap kes pendakwaan.
Beliau berkata, tertuduh telah memberi keterangan bersumpah yang rapi dengan dibantu dua saksi selepas diperintah untuk membela diri di akhir kes pendakwaan pada 28 Oktober 2021.
Ujarnya lagi, mahkamah mendapati pihak polis tidak menangkap tertuduh di dalam kereta dan tiada keterangan bagaimana beg sandang berisi dadah itu berada di dalam kereta di tempat duduk hadapan.
Mengikut pertuduhan pertama, tertuduh didakwa mengedar dadah heroin seberat 91.3 gram pada pukul 1.45 tengah hari di tempat letak kenderaan di 124-K, Jalan Mahindasa, Taman Bukit Serindit, Bukit Serindit, pada 23 September 2016.
Dia didakwa melakukan kesalahan mengikut Seksyen 39B (1) (a) Akta Dadah Berbahaya (ADB) 1952 dan boleh dihukum mengikut Seksyen 39B (2) akta sama yang memperuntukkan hukuman gantung sampai mati, jika sabit kesalahan.

Bagi pertuduhan kedua, dia didakwa memiliki 2.3 gram dadah monoacetylmorphines pada masa, tarikh dan di tempat sama.
Kesalahan itu didakwa mengikut Seksyen 12 (2) ADB 1952 dan boleh dihukum mengikut Seksyen 12 (3) akta sama yang memperuntukkan hukuman penjara maksimum lima tahun atau boleh didenda sehingga RM100,000 atau kedua-duanya sekali.
Sepanjang perbicaraan berlangsung, pihak pendakwaan diwakili Timbalan Pendakwa Raya Muzila Mohamed Arsad memanggil 11 saksi, manakala pembelaan diwakili tiga saksi termasuk tertuduh.-KOSMO! ONLINE


Oppa Lee Minho perkenal penapis air beralkali ringan, CUCKOO TITAN
22 April 2022, 3:43 pm
Pelantikan duta baharu CUCKOO, Datuk Seri Siti Nurhaliza dan pelakon popular Korea Selatan, Lee Minho selari dengan pelancaran siri penyelesaian inovatif CUCKOO.
PADA Mac lalu, jenama pencipta rumah sihat untuk rakyat Malaysia, CUCKOO mencuri tumpuan ramai apabila Datuk Seri Siti Nurhaliza dan pelakon popular Korea Selatan, Lee Minho dilantik menjadi duta baharu CUCKOO.
Pelantikan kedua-dua duta hebat itu selari dengan pelancaran siri penyelesaian inovatif CUCKOO termasuk penapis air premium dan rangkaian penyaman udaranya yang pertama.

Dalam perkembangan terbaharu, CUCKOO tampil memperkenalkan penapis air beralkali ringan dan bebas tangki, CUCKOO TITAN yang menjadi pilihan utama Oppa Lee Minho.

Rekaan elegan dan memukau

Penapis air CUCKOO TITAN didatangkan dengan rekaan langsing dan kompak seberat 11 kilogram menjadikan ia tampak elegan serta mudah diletakkan di mana-mana tidak kira  rumah atau pejabat.

Rekaan mengagumkan ini adalah hasil inovasi teknologi penapis air bebas tangki yang diyakini lebih efisien dalam menawarkan air minuman bersih, beralkali ringan dan berkualiti sekali gus memenuhi keperluan pengguna.
Nikmati suhu air sehingga 100 darjah Celcius!

Selain keupayaan menyediakan air minuman yang bersih dan berkualiti tinggi, penapis air terbaharu ini juga menawarkan pelbagai peringkat suhu termasuk air sejuk, suam dan panas.
Untuk pilihan air panas, pengguna boleh memilih untuk menikmati air minuman dengan suhu antara 40 darjah Celsius sehingga 100 darjah Celsius serta-merta.
Dalam erti kata lain, pengguna tidak perlu runsing kehabisan bekalan air panas kerana penapis air ini mampu membekalkan air panas segera dengan suhu mencecah 100 darjah Celsius pada setiap masa. Bukan itu sahaja, penggunaan CUCKOO TITAN juga dijamin selamat dengan hadirnya fungsi ‘Child Lock’.
Teknologi Pensterilan untuk membersihkan buah dan sayuran

Paling menarik, CUCKOO TITAN turut dilengkapi fungsi untuk menyediakan butang Air Pensterilan menerusi satu sentuhan.
Menerusi Air Pensterilan, pengguna dapat menyingkirkan racun serangga dengan membasuh bahan memasak seperti buah-buahan, sayuran serta mampu membasmi sehingga 99.9 peratus* kuman. (*Diuji serta terbukti oleh Institut Persekitaran Dan Kerja Air Korea (KEWWI).
Pensterilan “In & Out” automatik

Selain itu, ia turut dilengkapi Sistem Pensterilan Elektrolisis “In & Out” CUCKOO bagi memudahkan tugas pembersihan paip dan tiub pendispensan secara berkala.
CUCKOO TITAN turut disertakan dengan Mod Smart Cup bagi memudahkan pengguna mengisi air mengikut isipadu gelas sekali gus mengelakkan air tumpah.
Penapis air ini turut didatangkan dengan faucet boleh laras bagi memudahkan anda mengisi atau menggunakan air dengan mudah dari mana-mana arah.
Terdapat beberapa fungsi pintar lain seperti sistem navigasi suara, mod penjimatan tenaga, mod pencahayaan dan ciri keselamatan sentuhan yang tersembunyi bagi menghalang air daripada keluar sewaktu ia tidak digunakan.
Promosi Pelancaran Khas, dapatkan sekarang!
Dengan segala kelebihan yang ada pada CUCKOO TITAN, tidak hairan jika penapis air ini menjadi pilihan utama Lee Minho dan rakyat Malaysia.
Sempena pelancarannya, CUCKOO menawarkan promosi khas CUCKOO TITAN pada harga RM110* sebulan berserta servis berkala percuma setiap empat bulan oleh Pasukan Servis CUCKOO+.

Untuk mengetahui lebih lanjut, layari laman web atau ikuti perkembangan terkini di laman Facebook rasmi CUCKOO.
*Tertakluk terma dan syarat.


Kos haji naik antara RM1,000 dan RM3,000 – TH
Oleh MOHD RIDZAUDDIN ROSLAN

22 April 2022, 3:56 pm
KUALA LUMPUR- Bakal jemaah haji perlu menanggung kenaikan bayaran secara bersasar antara RM1,000 dan RM3,000 bergantung kepada pendapatan masing-masing bagi mengerjakan ibadah itu pada tahun ini.
Pengarah Urusan Kumpulan TH, Datuk Seri Amrin Awaluddin berkata, kenaikan itu tidak dapat dielakkan berikutan peningkatan beberapa kos termasuk inflasi, pelaksanaan cukai tambah nilai (VAT) selain caj visa dan perlindungan Covid-19.
“Susulan itu, TH akan meneruskan bantuan kewangan haji secara bersasar tahun ini bagi memastikan manfaat bantuan dapat dirasai sepenuhnya oleh golongan yang paling memerlukan.
“Berikutan pelaksanaan bantuan bersasar itu, kadar haji untuk seorang jemaah Muassasah B40 ialah sebanyak RM10,980 iaitu peningkatan RM1,000 seorang.
“Kadar haji jemaah Muassasah dalam kategori bukan B40 pula sebanyak RM12,980 seorang meningkat sebanyak RM3,000,” katanya pada Majlis Pengumuman Penting Haji di Menara TH di sini tadi. -KOSMO! ONLINE


Lelaki ‘hilang’ selepas kemalangan didakwa Isnin depan
Oleh ISKANDAR SHAH MOHAMED

22 April 2022, 3:22 pm
KLANG – Pejalan kaki warga Myanmar yang tular menghilangkan diri selepas terbabit kemalangan dengan sebuah kereta di Jalan Goh Hock Huat di sini, akan didakwa di Mahkamah Klang, Isnin depan.
Ketua Polis Daerah Klang Utara, Asisten Komisioner S. Vijaya Rao berkata, kertas siasatan ke atas lelaki berusia 25 tahun itu dirujuk kepada Timbalan Pendakwa Raya (TPR) hari ini bagi mendapatkan arahan pendakwaan.
“Selepas dirujuk, TPR mengarahkan pendakwaan ke atas suspek mengikut Seksyen 336 Kanun Keseksaan dan Seksyen 6(1)(c) Akta Imigresen 1959/63.
“Pertuduhan ke atas lelaki Myanmar itu akan dilakukan di Mahkamah Klang pada Isnin depan,” katanya dalam kenyataan hari ini.
Kosmo! sebelum ini melaporkan seorang lelaki ditangkap selepas aksinya melompat ke arah cermin sebuah kereta dan kemudiannya melarikan tular di media sosial menerusi video berdurasi 45 saat pada 7 April lalu.
Suspek berjaya dicekup polis di tempat kerjanya di Jalan Shahpadu Rantau Panjang di sini, kira-kira pukul 10 pagi, 15 April lalu. -KOSMO! ONLINE


PGA patahkan cubaan seludup 3 tan karkas babi
Oleh YATIMIN ABDULLAH

22 April 2022, 3:40 pm
TUMPAT – Batalion 7 Pasukan Gerakan Am (PGA) mematahkan cubaan untuk menyeludup tiga tan karkas babi hutan bernilai RM75,000 ke Thailand selepas menahan lima lelaki di sebuah pangkalan haram di Pengkalan Kubor di sini semalam.
Serbuan itu dijalankan kira-kira pukul 7.20 malam selepas PGA menerima maklumat dariUnit Pasukan Udara (PGU) Bukit Aman.
Pegawai Pemerintah Batalion 7 PGA, Superintendan Azhari Nusi berkata, semasa serbuan dijalankan, kelihatan lima orang lelaki tempatan berusia 20 hingga 40 tahun sedang memunggah barangan daripada sebuah lori.
Menurutnya, pemeriksaan di dalam lori itu menemui sebanyak tiga tan karkas babi yang dipercayai akan diseludup ke negara jiran.
“Kelima-lima suspek yang ditangkap dan kesemua rampasan dibawa ke Balai Polis Pengkalan Kubor di sini untuk tindakan lanjut,” katanya dalam satu kenyataan hari ini. – KOSMO! ONLINE


Kembar Siam Britain sentiasa berpelukan
Oleh KOSMO!

23 April 2022, 8:30 pm
LONDON – Sepasang suami isteri di Britain menerima kelahiran bayi kembar Siam yang dilahirkan dalam keadaan seperti sentiasa berpelukan antara satu sama lain, lapor akhbar Mirror UK semalam.
Hannah dan Dan Bateson menyambut kelahiran bayi mereka, Annabelle dan Isabelle bulan lalu selepas mengharungi situasi kehamilan yang sukar.
Pasangan suami isteri itu beralih kepada rawatan kesuburan tahun lalu untuk mendapatkan cahaya mata dan teruja apabila Hannah hamil.
Bagaimanapun, mereka terkejut apabila imbasan awal mendapati bayi dalam kandungan ialah kembar Siam. Kelahiran sedemikian memiliki kebarangkalian satu dalam setiap 2.5 juta kehamilan.
Doktor memaklumkan bahawa dua bayi itu berkongsi beberapa anggota badan, namun tidak dapat mengenal pasti organ penting mana yang terjejas.
“Kami berada dalam situasi tidak jelas apabila tahu mereka bercantum tetapi tidak jelas anggota badan mana yang terlibat,’’ kata Hannah kepada saluran berita ITV News.

Semasa usia kehamilan bertambah, mereka masih tidak tahu bagaimana bayi tersebut akan dilahirkan.
Pasangan itu kemudian dirujuk ke Hospital Kolej Universiti London bagi mendapatkan bantuan pasukan pakar.
Dua bayi itu dilahirkan dengan selamat, manakala anggota badan yang bercantum adalah dari dada ke pelvis, berkongsi pundi kencing, usus dan kaki. Kembar Siam yang kini berusia enam minggu itu turut mempunyai hati yang berasingan. – Agensi


PLUS tempatkan 1,500 petugas di plaza tol sepanjang cuti Aidilfitri
Oleh NUR HUDA MUSA

23 April 2022, 9:05 pm
PETALING JAYA – PLUS Malaysia Berhad (PLUS) akan menugaskan 1,500 Pembantu Khidmat Pelanggan (CSA) di plaza dan lorong tol sepanjang lebuh raya untuk memberi bantuan kepada pelanggan yang menghadapi masalah transaksi tol di lorong sepanjang cuti perayaan Aidilfitri.
Ketua Pegawai Operasi PLUS, Datuk Zakaria Ahmad Zabidi berkata, ia selaras tumpuan Plus untuk memberi keselesaan kepada pengguna dengan meminimumkan kesesakan di semua 1,100 lorong tol di 94 plaza tol sepanjang lebuh raya itu terutama dalam tempoh 29 April hingga 9 Mei nanti.
“PLUS juga akan menempatkan kakitangan tambahan dari Ibu Pejabat untuk memberikan sokongan di plaza-plaza tol utama di seluruh negara.
“Saya juga ingin mengingatkan pelanggan lebuh raya kami untuk menjangkakan masa perjalanan yang lebih panjang ke destinasi mereka kerana kami meramalkan kemungkinan berlaku kesesakan akibat jumlah kenderaan yang tinggi di jalan raya,” katanya dalam satu kenyataan di sini hari ini.
Bagaimanapun katanya, orang ramai boleh merancang perjalanan lebih awal dengan menggunakan Aplikasi PLUS dan juga ikuti jadual Cadangan Waktu Perjalanan (TTA) yang akan dikeluarkan tidak lama lagi serta menggunakan Waze dan Google Map untuk jangkaan pelan laluan perjalanan.
Katanya, pada ketika ini, terdapat tiga mod pembayaran tol yang disediakan di plaza tol iaitu kad Touch ‘n Go, SmartTAG dan yang terbaharu, RFID sebagai pilihan tambahan kepada mod pembayaran yang sedia ada.

“Pemandu dinasihatkan agar menggunakan mod pembayaran yang sama ketika masuk dan keluar dari lebuh raya. Sebagai contoh, sekiranya pelanggan menggunakan mod RFID ketika masuk ke lebuh raya melalui Plaza Tol Jalan Duta, mereka juga mestilah keluar dari lebuh raya melalui lorong RFID.
“Ini dapat mengelakkan mereka terkandas di lorong tol dan memberi kesan kepada perjalanan orang lain. PLUS juga menasihatkan orang ramai supaya memastikan baki e-Wallet (bagi transaksi RFID) dan baki kad Touch ‘n Go sentiasa mencukupi untuk perjalanan mereka,” jelasnya.
Tambahnya, pada ketika ini, terdapat lebih daripada 11,000 pusat tambah nilai kad Touch ‘n Go disediakan di seluruh negara termasuk di lebuh raya, mesin ATM, stesen-stesen minyak terpilih, kedai serbaneka serta lain-lain lokasi di luar ekosistem lebuh raya.
Jumlah ini termasuk 67 Kiosk Layan Diri (SSK) di plaza-plaza tol terpilih. Selain itu, terdapat 22 kaunter Touch ‘n Go Spot di stesen minyak terpilih sepanjang lebuh raya untuk membolehkan pelanggan membuat tambah nilai kad Touch ’n Go tanpa dikenakan sebarang caj tambahan. – KOSMO! ONLINE.


Zarco tempah petak utama, Bagnaia dikejarkan ke hospital
Oleh KOSMO!

23 April 2022, 11:54 pm
PORTIMAO – Pelumba Pramac Racing, Johann Zarco melakukan kejutan apabila menempah petak utama sulung pada Kejuaraan Motosikal Dunia (MotoGP) 2022 selepas merekodkan masa terpantas pada sesi kelayakan di Grand Prix (GP) Portugal sebentar tadi.
Pada awal sesi kelayakan tersebut, Zarco dilihat mengambil langkah berhati-hati apabila beberapa sektor di Litar Algarve sedikit basah dan licin sekali gus menyukarkan pelumba untuk memecut laju.
Bagaimanapun, Zarco bijak mengambil peluang apabila kembali memberi tentangan sejurus litar mula kering dan merekodkan masa terpantas satu minit 42.003 saat(s).
Pelumba Suzuki, Joan Mir terpaksa akur dan memulakan saingan petak kedua manakala Aleix Espargaro (Aprilia) berada di tempat ketiga dengan catatan satu minit 42.235s.
Malang menimpa Marc Marquez (Honda) apabila catatan terbaiknya pada pusingan terakhir dibatalkan gara-gara bendera kuning dikibarkan berikutan kemalangan Pol Espargaro (Repsol Honda) dan memulakan perlumbaan di petak sembilan.
Pelumba Ducati, Jack Miller, Fabio Quartararo (Yamaha) dan Marco Bezzecchi (VR46) akan memulakan saingan di baris kedua.

Sementara itu, pelumba Ducati, Francesco Bagnaia yang terjatuh pada sesi kelayakan pertama bernasib baik apabila disahkan tidak mengalami sebarang kecederaan serius dan kini mendapat rawatan susulan di hospital. -AGENSI


Covid-19 penyebab kematian ketiga terbesar di AS
Oleh KOSMO!

23 April 2022, 8:00 pm
WASHINGTON – Data yang dikeluarkan Pusat Kawalan dan Pencegahan Penyakit (CDC) mendedahkan bahawa Covid-19 adalah penyebab kematian ketiga terbesar di Amerika Syarikat (AS) pada 2021, lapor United Press International (UPI) semalam.
Menurut CDC, seramai 415,000 orang meninggal dunia akibat Covid-19 di AS pada 2020. Kematian disebabkan oleh penyakit jantung pula adalah berjumlah  693,000 orang, manakala kanser membunuh sejumlah 605,000 pesakit.
Angka yang dikeluarkan CDC itu adalah berdasarkan kepada data sijil kematian.
Covid-19 juga merupakan penyebab kematian ketiga terbesar di AS pada 2020 tetapi angka kematian telah meningkat seramai 60,000 orang pada 2021.
Penyelidik-penyelidik menganalisis data termasuk mengkategorikan angka kematian keseluruhan akibat Covid-19 mengikut umur, jantina, bangsa dan etnik.
Kadar kematian akibat Covid-19 dilaporkan tertinggi dalam kalangan individu berumur 85 tahun dan keatas, penduduk asal Hawaii bukan etnik Hispanik atau penduduk Kepulauan Pasifik dan penduduk asal Alaska.

Kadar kematian di AS dilaporkan meningkat sebanyak 0.7 peratus antara 2020 hingga 2021. Sementara itu, data baharu mendapati lebih tujuh daripada 10 orang yang tinggal di England atau seramai 38.5 juta penduduk telah dijangkiti Covid-19 sejak pandemik bermula.
Setakat 7 Mac lalu, sekurang-kurangnya 6 juta orang di seluruh dunia telah meninggal dunia akibat Covid-19, demikian menurut data daripada Universiti John Hopkins.
Satu kajian lain yang diterbitkan pada 8 April lalu pula mendapati bahawa vaksin telah mencegah sebanyak 2.2 juta kematian Covid-19 di AS. – Agensi


Wanita menari suami curang terlantar sakit di hospital
Oleh KOSMO!

23 April 2022, 7:30 pm
JAKARTA – Sebuah klip video tular di media sosial Indonesia memaparkan seorang wanita yang berjoget ketika suaminya terlantar sakit di katil hospital, lapor laman berita Suara.com.
Video itu dikongsikan menerusi akaun Instagram @lambegosiip.
Dalam klip video tersebut, seorang wanita dilihat menari keriangan mengikut rentak muzik ketika suaminya terlantar di katil hospital.
“Kamu meninggal dunia, saya berparti,’’ tulis wanita itu pada video berkenaan.
Setelah disiasat, wanita itu melakukan perkara sedemikian setelah mengetahui bahawa suaminya berlaku curang. Dia mengaku perkahwinannya selama 13 tahun telah musnah apabila hadirnya orang ketiga.
Walaupun berang, dia tetap menjaga suaminya yang sedang sakit. Apabila suaminya tidur, dia tidak teragak-agak untuk menari dengan santai.

Video itu mendapat perhatian netizen di ruangan komen.
“Masih bersyukur dia dijaga. Kalau saya sudah lama ditinggalkan,’’ tulis seorang netizen.
“Baik sangat kak masih mahu jaga. Kalau saya lihat mukanya saja pun tak mahu,’’ komen netizen lain. – Agensi


Perlumbaan ‘sprint’ jadi milik Verstappen
Oleh KOSMO!

23 April 2022, 11:57 pm
IMOLA – Pelumba pasukan Red Bull, Max Verstappen akan memulakan perlumbaan Grand Prix (GP) Emilia Romagna di Litar Imola esok di petak hadapan selepas memenangi perlumbaan ‘sprint’ sebentar tadi.
Dia membuktikan kemampuannya sebagai juara dunia apabila berjaya memberi tekanan kepada pemandu Ferrari, Charles Leclerc sepanjang aksi 21 pusingan itu meskipun mengharungi sebahagian besar perlumbaan di tempat kedua.
Ketika perlumbaan berbaki dua pusingan, kerja keras yang dilakukan Verstappen membuahkan hasil apabila dia berjaya memintas Leclerc sebelum menamatkan aksi sebagai pemenang.
“Saya bermula agak buruk pada awal perlumbaan dan tidak tahu mengapa ia berlaku seperti itu. Tayar jentera saya agak sukar dikawal, namun kami tetap tenang dan cuba selesaikan isu itu.
“Charles (Leclerc) memang sangat pantas hari ini tetapi kami berjaya menguruskan tayar dengan baik dan berjaya merapatkan kedudukan sebelum memintasnya di penghujung perlumbaan,” kata Verstappen.
Dalam pada itu, dia juga percaya perlumbaan sebenar esok akan lebih berbeza memandangkan setiap pasukan pastinya memiliki taktik serta strategi bagi mencatat keputusan terbaik.

“Sudah tentu esok lebih sukar kerana pelbagai jenis tayar akan menjadi pertaruhan berbanding tayar lembut yang digunakan hari ini. Bagaimanapun, saya gembira kerana dapat memulakan perlumbaan di petak hadapan,” ujarnya.-KOSMO! ONLINE.


Lelaki warga Pakistan maut tersangkut atas pokok ketika paragliding
Oleh MUHD AFIQ AL-HAFIZ MAT YUSOF

23 April 2022, 10:05 pm
HULU SELANGOR – Seorang lelaki warga Pakistan disahkan maut selepas mengalami kecederaan parah akibat terjatuh dari ketinggian kira-kira 12 meter ketika aktiviti paragliding di Bukit Batu Pahat, Kuala Kubu Bharu di sini hari ini.
Mangsa dikenali sebagai Mohammad Farhad Khalid berusia 44 tahun dan berasal dari Subang Jaya.
Pengarah Bomba Selangor, Norazam Khamis berkata, mangsa dipercayai telah meninggal dunia ketika tersangkut di atas pokok.
“Kejadian berlaku kira-kira pukul 4.56 petang melibatkan seorang lelaki warga Pakistan berusia 44 tahun yang tersangkut di atas pokok balak dengan ketinggian lebih kurang 12 meter di tepi cerun bukit.
“Anggota dari Balai Bomba dan Penyelamat Kuala Kubu Bharu menghadapi sedikit kesukaran untuk menurunkan mangsa dan terpaksa melalui kawasan hiking sejauh 100 meter dari tapak ‘take-off’ Bukit Batu Pahat,” katanya dalam kenyataan di sini hari ini.
Mengulas lanjut, mangsa pada awalnya berada dalam keadaan tidak sedarkan diri dan mengalami pendarahan serta patah kaki.

“Anggota juga mendapatkan bantuan orang asli untuk memanjat pokok balak tersebut untuk mengikat mangsa dari terjatuh ke tanah.
“Operasi membawa turun mangsa mengambil masa kira-kira dua jam sebelum disahkan meninggal dunia oleh pegawai perubatan dan telah dihantar ke Hospital Kuala Kubu Bharu untuk tindakan lanjut,” jelasnya. – KOSMO! ONLINE.


SKM lancar Koperasi Juah Berhad
23 April 2022, 9:00 pm
KUALA LUMPUR – Suruhanjaya Koperasi Malaysia (SKM) hari ini melancarkan Koperasi Juah Berhad di Hotel Sheraton Imperial di sini.
Naib Pengerusi SKM, Siti Azlin Mohamed Dauta berkata, Koperasi Juah Berhad ini mempunyai potensi tinggi untuk berjaya dalam bidang pertanian pada masa hadapan.
“Ia berdasarkan komitmen bersungguh-sungguh ahli koperasi yang mahu merealisasikan penubuhan koperasi ini selain membantu meningkatkan ekonomi negara.
“Difahamkan, koperasi yang baru ditubuhkan pada 24 Mac ini akan menjalankan aktiviti berdasarkan pertanian yang berpotensi tinggi untuk menjana keuntungan,” katanya ketika Majlis Pelancaran Koperasi Juah Berhad di sini hari ini.
Sementara itu, Pengerusi Eksekutif Koperasi Juah Berhad, Datuk Zul Azahari Mohamed Juah berkata, pelancaran koperasi ini mencipta satu sejarah baharu dalam bidang pertanian.
“Kita telah menyediakan perancangan dan aktiviti untuk koperasi ini selain ingin melahirkan lebih ramai teknokrat dalam bidang pertanian melalui koperasi ini.

“Setakat ini, kita mempunyai kira-kira 2,000 ahli aktif dalam koperasi ini dan terdapat dua projek utama yang sedang dilaksanakan di Johor serta Melaka melibatkan penanaman nanas dan halia bara.
“Antara objektif penubuhan koperasi ini ialah membantu penyertaan anggota dalam menggerakkan industri pertanian, merealisasikan impian anggota untuk meningkatkan taraf hidup dan menjadi pusat rujukan dan tabung bantuan inkubator modal perniagaan,” katanya. – KOSMO! ONLINE.


Majikan arah hantar gambar penggunaan bateri telefon pintar sebelum dibenarkan balik
Oleh KOSMO!

23 April 2022, 9:30 pm
BEIJING – Seorang majikan di Wuhan, China mencetuskan kontroversi apabila meminta pekerjanya menghantar tangkap layar graf penggunaan bateri telefon bimbit sebelum pulang dari tempat kerja, lapor laman Oddity Central.
Arahan tersebut susulan majikan itu percaya prestasi merosot pekerjanya sejak beberapa bulan lalu berpunca daripada mereka  menghabiskan masa dengan melayari media sosial pada  telefon pintar berbanding menyiapkan tugasan yang diberikan.
Salah seorang pekerja yang tidak berpuas hati dengan perkara itu memuat naik status di platform Weibo sambil mengatakan, arahan tersebut mencabuli hak privasi mereka.
Netizen rata-rata bersetuju dengan pendapat pekerja tersebut dan menasihati dia supaya mencari kerjaya baharu.
“Ini adalah tanda-tanda anda memerlukan kerja baharu,” kata  seorang netizen.
Bagaimanapun, menurut beberapa sumber, kontroversi yang tercetus di media sosial telah sampai ke pengetahuan majikan berkenaan dan beliau mengeluarkan kenyataan rasmi mengenainya.

Menurutnya,  tindakan meminta tangkap layar penggunaan bateri bukan satu bentuk pelanggaran privasi sebaliknya hanya mahu memastikan pekerja benar-benar fokus semasa  waktu kerja dan tidak menghabiskan masa bermain permainan video atau melayari internet. – Agensi


Arsenal terus tambah duka Manchester United
Oleh KOSMO!

23 April 2022, 9:28 pm
LONDON – Arsenal berada dalam kelas tersendiri apabila mencatat kemenangan bergaya 3-1 ke atas seteru tradisi, Manchester United pada aksi Liga Perdana Inggeris (EPL) di Stadium Emirates sebentar tadi.
Kemenangan itu secara tidak langsung mencerahkan peluang The Gunners untuk menamatkan saingan EPL dalam kelompok empat teratas dan layak ke pentas Liga Juara-Juara musim depan.
Skuad bimbingan Mikel Arteta itu memulakan perlawanan tersebut dengan penuh keyakinan kerana masih segar dengan kejayaan menewaskan juara Eropah, Chelsea 4-2 pada Khamis lalu.
Ia terbukti apabila Arsenal berjaya membuka tirai jaringan seawal minit ketiga menerusi Nuno Tavares yang tidak dikawal dan mudah menolak masuk bola ke dalam gawang United.
Penguasaan Arsenal dalam aksi itu berterusan apabila kali ini giliran Bukayo Saka menjaringkan gol menerusi sepakan penalti selepas dia dikasari oleh Alex Telles pada minit ke-32.
Tersentak dengan jaringan itu, The Red Devils bangkit mengasak kubu Arsenal dan berhasil mendapatkan gol pertama menerusi Cristiano Ronaldo pada minit ke-34.

RONALDO (tengah) gagal membantu United menewaskan Arsenal biarpun meledak satu gol di Stadium Emirates sebentar tadi. – AFP
United seharusnya menyalahkan diri sendiri apabila Bruno Fernandes gagal menyudahkan sepakan penalti untuk menyamakan kedudukan buat pasukan pelawat pada awal babak kedua.
Sebaliknya, Arsenal yang berjaya menjaringkan gol melalui rembatan deras Granit Xhaka daripada luar kotak penalti pada minit ke-70 untuk menjadikan kedudukan 3-1 buat tuan rumah.
Biarpun membawa masuk Marcus Rashford dan Jesse Lingard, United masih gagal untuk menandingi kualiti Arsenal dalam baki permainan sehinggalah pengadil meniup wisel tamat perlawanan.
Bagi Arsenal, kemenangan itu berjaya menebus kekecewaan tewas 2-3 kepada United sewaktu saingan pusingan pertama liga pada Disember lalu.
United pula terus dilanda malang apabila merekodkan kekalahan kedua berturut-turut selepas dimalukan Liverpool 0-4 di Anfield baru-baru ini. – KOSMO! ONLINE


Tinggal Pajero sarat muatan mercun, bunga api tepi jalan
Oleh YATIMIN ABDULLAH

23 April 2022, 4:51 pm
PASIR MAS – Seorang penyeludup memecut sejauh 10 kilometer ketika memandu sebuah kenderaan pacuan empat roda yang sarat muatan mercun dan bunga api sebelum meninggalkannya di tepi jalan di Kampung Repek di sini hari ini.
Suspek yang memandu Mitsubishi Pajero itu bertindak demikian selepas pergerakannya dikesan anggota unit kereta peronda polis (MPV) kira-kira pukul 9.30 pagi tadi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, anggota melihat kenderaan itu dipandu dalam keadaan mencurigakan di simpang tiga Tasek Berangan menghala ke Kampung Repek semasa menjalankan rondaan.
Menurutnya, anggota MPV mengarahkan kenderaan untuk berhenti, namun pemandunya bertindak memecut sejauh 10 kilometer sebelum berhenti secara mengejut di Kampung Repek.
“Suspek dipercayai lari ke kawasan semak. Hasil pemeriksaan di dalam kenderaan itu menemui mercun dan bunga api bernilai RM9,500,” katanya ketika dihubungi Kosmo! hari ini.
Kenderaan yang sarat muatan bahan letupan itu dibawa ke Ibu Pejabat Polis Daerah Pasir Mas. Kes disiasat mengikut Seksyen 8 Akta Bahan Letupan dan Kakisan 1957.-KOSMO! ONLINE


210,000 orang banjiri Jalan TAR
Oleh NURUL AIN NATASHA MAZLAN

23 April 2022, 4:40 pm
PETALING JAYA – Kira-kira 210,000 pengunjung membeli-belah di bazar Aidilfitri di Jalan Tuanku Abdul Rahman (TAR), Kuala Lumpur dalam masa dua minggu sejak 9 April lalu.
Datuk Bandar Kuala Lumpur, Datuk Mahadi Che Ngah berkata, jumlah kunjungan paling tertinggi direkodkan pada Ahad, 17 April lalu iaitu 21,600 orang.
“Hari ini (semalam) orang ramai membanjiri lagi kawasan ini (Jalan TAR) untuk mencari barang-barang dan persiapan perayaan Aidilfitri meskipun sudah lewat malam.
“Kita menjangkakan bilangan pengunjung akan bertambah pada akhir minggu ini,” katanya menerusi siaran langsung di Facebook semalam.
Mahadi mengingatkan orang ramai agar berwaspada dan mematuhi prosedur operasi standard (SOP) seperti pemakaian pelitup muka bagi mengekang jangkitan Covid-19.
Jelas beliau, selain Polis Diraja Malaysia, lokasi tersebut turut dipantau agensi penguat kuasa lain seperti Jabatan Imigresen dan Jabatan Sukarelawan Malaysia bagi memastikan pengunjung mematuhi SOP yang ditetapkan.

Beliau turut mengingatkan pengunjung supaya menggunakan pengangkutan awam seperti tren atau bas bagi memudahkan pergerakan termasuk mencari tempat letak kenderaan.
“Saya berharap agar kelancaran bazar dapat berjalan dengan baik serta memuaskan hati pengunjung dan juga peniaga di sini,” ujarnya. – KOSMO! ONLINE.


Ruam merah satu badan, Anna Jobling masuk hospital demam denggi
Oleh MOHD. HAIKAL ISA

23 April 2022, 5:38 pm
PETALING JAYA – Dugaan Ramadan, pelakon jelita Anna Jobling terpaksa menerima rawatan di sebuah hospital swasta di ibu negara ekoran dijangkiti demam denggi.
Anna atau nama sebenarnya, Anna Ellisa Gustin Jobling Abdul Rahman bagaimanapun memaklumkan, dirinya kini dalam keadaan yang stabil dan dipantau doktor bertugas dari semasa ke semasa.
“Saya minta doakan yang terbaik agar segera sembuh demam denggi ini. Buat masa sekarang, saya masih dirawat di Hospital Gleneagles, Kuala Lumpur dan keadaan baik-baik sahaja dan dipantau doktor.
“Saya mulai rasa tak sedap badan (demam) sejak tiga hari hari lalu apabila naik ruam merah di seluruh badan dan suhu badan pun tinggi daripada kebiasaan.
“Kelmarin buat ujian keputusannya negatif tapi semalam buat sekali lagi, positif. Terus saya dimasukkan ke hospital,” katanya kepada Kosmo! Online.
Anna, 22, yang juga merupakan bekas peserta Dewi Remaja 2018/2019 berharap agar keadaan kesihatannya kembali pulih seperti biasa terutama menjelang Aidilfitri yang bakal menjelang tiba tidak lama lagi.

“Dugaan bulan Ramadan. Saya berharap keadaan kesihatan kembali pulih sebab sama seperti orang lain, saya juga tak sabar nak menyambut hari raya bersama keluarga tersayang,” ujarnya lagi.
Mengulas tentang perkembangan karier terkini, Anna sedang sibuk menjalani penggambaran dama Melur Untuk Firdaus yang akan ditayangkan di TV3 tidak lama lagi.
Drama berkenaan menjalani penggambaran di sekitar Kuala Lumpur, Melaka dan Port Dickson, Negeri Sembilan. – KOSMO! ONLINE


Lelaki pakai kebaya teman wanita untuk testimoni
Oleh KOSMO!

23 April 2022, 6:30 pm
JAKARTA – Seorang lelaki mencuri perhatian netizen apabila memberi testimoni baju kebaya yang dibeli untuk teman wanitanya dengan cara  unik, lapor laman berita Suara semalam.
Menurut lelaki itu, dia membeli kebaya tersebut sebagai hadiah buat kekasihnya dan penjual online meminta dia memberikan penilaian terhadap produk yang dibeli.
Lelaki itu secara spontan menyarung baju kebaya itu dan merakam  gambar untuk diberikan sebagai testimoni.
“Ini sebenarnya hadiah buat teman wanita saya tetapi saya sengaja mencuba memakainya kerana berasakan ia akan menjadi sesuatu yang lucu.
“Jangan salah faham, saya lelaki sejati,” tulis lelaki itu pada status yang dimuat naik di laman Twitter.
Foto lelaki yang berkebaya itu mengundang pelbagai komen, namun kebanyakan netizen memahami niat lelaki itu hanya bergurau.

“Beruntung teman wanitanya kerana  memiliki kekasih yang mahu mencuba dulu baju yang dibeli sama ada berkualiti atau tidak,” komen seorang pengguna media sosial. – Agensi


Ringgit kekal teguh, inflasi terkawal
Oleh SITI A'ISYAH SUKAIMI

23 April 2022, 5:07 pm
PUTRAJAYA – Aktiviti dalam pasaran mata wang ringgit kekal teguh dengan setakat ini purata dagangan tukaran asing dalam pesisir harian ialah USD12.6 bilion berbanding USD11.3 bilion tahun lalu iaitu purata turun naik 3.9 peratus (purata 2021: 4.6 peratus).
Kementerian Kewangan dalam kenyataannya berkata, nilai ringgit yang fleksibel akan terus memberi manfaat kepada ekonomi Malaysia dengan memudahkan pelarasan sektor luaran yang bersesuaian dan melindungi ekonomi domestik daripada kejutan global yang memberi kesan negatif.
“Kedudukan luaran Malaysia yang kukuh, termasuk lebihan akaun semasa yang baik dan kedudukan pemiutang luaran bersih telah meningkatkan keupayaan negara dengan ketara untuk bertahan daripada ketidaktentuan dan kejutan luaran tersebut.
“Tambahan pula, asas-asas Malaysia kekal teguh seperti ditunjukkan oleh pertumbuhan dan daya saing eksport yang konsisten, rizab antarabangsa mencukupi serta trajektori inflasi rendah berbanding negara di rantau ini. Kesemua ini dijangka dapat terus menampan penurunan ringgit,” ujar kenyataan tersebut hari ini.
Tambah kenyataan itu, oleh kerana Malaysia mempunyai sebuah ekonomi terbuka dengan kadar pertukaran mata wang yang ditentukan pasaran, pergerakan turun naik nilai ringgit dipengaruhi oleh kedua-dua faktor global dan domestik.
“Antara faktor tersebut adalah perubahan dalam sentimen pelabur, landasan pemulihan pandemik dan dasar normalisasi dalam kalangan negara ekonomi maju. Penyusutan nilai ringgit secara umumnya turut mengikuti jejak penyusutan mata wang utama dan serantau.

“Prospek mengetatkan dasar monetari secara lebih agresif oleh Rizab Persekutuan Amerika Syarikat (Fed AS) dengan kenaikan kadar 50 mata asas dijangka dilaksanakan pada Mei serta kelemahan keseluruhan mata wang di rantau ini merupakan sebahagian faktor turut mempengaruhi pergerakan nilai ringgit baru-baru ini,” katanya.
Perkara itu dapat dilihat menerusi kejatuhan mata wang Yuan yang mempunyai hubung kait positif dengan ringgit kerana China merupakan salah satu daripada rakan dagang utama Malaysia.
Tambahan pula, ringgit seperti mata wang asing Asia yang lain turut dipengaruhi oleh pengurangan kecairan global oleh Fed AS.
Mengulas lanjut, kenyataan itu menyebut, bagi Malaysia, dasar kawalan harga yang dikenakan oleh kerajaan serta subsidi diperuntukkan untuk petroleum RON95 dan pelbagai barangan makanan akan melindungi rakyat daripada sebarang implikasi tekanan inflasi.
“Kadar inflasi Malaysia tahun ini dijangka berada antara 2.2 peratus hingga 3.2 peratus (2021: 2.5 peratus) iaitu lebih rendah berbanding negara lain dalam ASEAN. Jangkaan ini juga sejajar dengan unjuran oleh IMF. (Malaysia 3.0 peratus jangkaan inflasi 2022).
“Ia disokong oleh pengumuman Jabatan Perangkaan baru-baru ini mengenai kadar inflasi bagi Mac 2022 kekal pada kadar sama dengan Februari iaitu 2.2 peratus,” jelasnya.
Melangkah ke hadapan, Kementerian Kewangan dan Bank Negara Malaysia (BNM) akan terus memantau kedua-dua risiko kewangan dan bukan kewangan terhadap ekonomi Negara.
“Ini termasuk ketegangan geopolitik baru-baru ini dan bagaimana ia akan menjejaskan rantaian bekalan global yang mungkin memberi tekanan inflasi lebih tinggi serta meningkatkan ketidaktentuan dalam pasaran pertukaran asing serta pasaran kewangan di Malaysia.
“BNM akan terus mengukuhkan kelancaran operasi pasaran pertukaran asing tempatan dengan sentiasa memastikan kecairan yang mencukupi serta memastikan perniagaan boleh merancang dan menjalankan aktiviti perdagangan serta transaksi pelaburan dengan lebih yakin,” ujarnya. – KOSMO! ONLINE


Russia akhirnya mengaku kapal perang Moskva karam
Oleh KOSMO!

23 April 2022, 7:00 pm
MOSCOW – Kerajaan Rusia akhirnya mengakui bahawa kapal perang utamanya,  Moskva karam dengan seorang anggota tentera terbunuh, manakala sekurang-kurangnya 27 yang lain hilang, lapor akhbar Daily Mail semalam.
Pengesahan itu dibuat selepas Moscow menafikan selama beberapa hari bahawa Moskva tenggelam ke dasar Laut Hitam selepas terkena bedilan peluru berpandu Ukraine pada minggu lalu.
Kementerian Pertahanan Rusia menyatakan bahawa seramai 396 anak kapal yang lain berjaya diselamatkan tetapi tidak memberikan penjelasan untuk laporan bercanggah dan penafian sebelum ini.
Kehilangan kapal jelajah kruzer peluru berpandu Rusia yang juga kapal utama di Laut Hitam itu adalah kejutan yang memalukan buat Moscow.
Pada mulanya, Kremlin menegaskan bahawa kebakaran berlaku selepas simpanan peluru di dalam kapal itu meletup tanpa memberikan sebarang butiran lanjut. – Agensi


CSR, YIDE beri kelengkapan sekolah kepada hampir 900 anak-anak yatim
Oleh NUR HUDA MUSA

23 April 2022, 5:33 pm
PETALING JAYA – Hampir 900 anak yatim dari seluruh Selangor menerima kelengkapan persekolahan melalui Program Jom Ke Sekolah Bersama CSR telah diadakan di Rumah Bakti Al Kausar, Bandar Baru Bangi, Selangor.
Pengarah Bahagian Hal Ehwal Korporat Syarikat Central Sugar Refinery Sdn. Bhd. (CSR), Rozita Ahmad berkata, program kerjasama antara CSR dan Yayasan Islam Darul Ehsan (YIDE) itu telah mula dianjurkan pada 2018 bagi menyantuni anak-anak dari pusat kebajikan anak yatim di sekitar Selangor.
Katanya, pada tahun ini, CSR telah memperuntukan RM150,000 bagi menzahirkan program tersebut.
“Inisiatif ini merupakan salah satu daripada teras Tanggungjawab Sosial Korporat syarikat bagi menyantuni masyarakat serta komuniti yang memerlukan.
“Program yang telah masuk tahun kelima ini menyasarkan lebih ramai lagi anak-anak yatim dalam persiapan mereka ke sesi persekolahan baharu,” katanya dalam satu kenyataan di sini hari ini.
Selain itu katanya, pada tahun lepas, 17 pusat kebajikan telah dikenalpasti dan bagi tahun ini pihaknya telah kembangkan kepada 19 pusat kebajikan anak yatim di sekitar negeri Selangor.

Beliau berkata, sumbangan itu juga diharapkan dapat memberikan suntikan semangat serta keceriaan kepada anak-anak ini untuk memulakan alam persekolahan dengan cemerlang sekali gus mempertingkatkan prestasi akademik.
Sementara itu, Ahli Lembaga Pemegang Amanah YIDE, Datuk Seri Khanafi Hussin pula menzahirkan penghargaan terima kasih kepada rakan strategik korporat CSR di atas sumbangan yang diperuntukan bagi menjayakan Program Jom ke Sekolah bersama CSR ini.
““Alhamdulillah, sumbangan perkakasan persekolahan yang diterima ini pihak YIDE telah mula diedarkan kepada 19 buah rumah anak yatim seliaan YIDE secara berperingkat bermula 13 April 2022 yang lalu dan hari ini adalah lokasi terakhir sebagai signifikan gimik pihak YIDE laksanakan.
“Baju sekolah yang digunakan oleh anak anak yatim melalui sumbangan CSR ini adalah dijahit sendiri oleh asnaf-asnaf yang mendapat latihan daripada Teraju Ekonomi Asnaf Sdn. Bhd,” ujarnya.
Dalam majlis yang sama, 50 anak-anak yatim Rumah Bakti Al Kausar, Bandar Baru Bangi turut menerima sumbangan duit raya bagi bagi menyambut kedatangan Syawal tidak lama lagi. – KOSMO! ONLINE.


Buruh parah tersepit traktor
Oleh FARAHWAHIDA AHMAD

23 April 2022, 4:55 pm
SEGAMAT – Seorang pekerja terselamat selepas tersepit pada peralatan pengais tanah, traktor di sebuah ladang di Sungai Gemas di sini, pagi tadi.
Mangsa, Khairul Anwar Abu Danial, 23, mengalami kecederaan parah di kedua-dua tangan dan kaki.
Ketua Balai Bomba dan Penyelamat Segamat, Penolong Penguasa Bomba Muhd. Hazim Abd. Razak berkata, pihaknya menerima panggilan pada pukul 8.53 pagi tadi.
“Kemalangan membabitkan seorang mangsa dan sebuah jentera traktor. Mangsa dipercayai sedang memeriksa kipas besi pengais tanah di bahagian belakang traktor.
“Secara tiba-tiba mangsa tersepit dan mengalami kecederaan. Buat masa ini, siasatan lanjut masih dijalankan,” katanya ketika dihubungi hari ini.
Mangsa dihantar ke pusat rawatan berhampiran oleh pihak Kementerian Kesihatan (KKM) untuk diberikan rawatan lanjut.- KOSMO! ONLINE


Gagak ketagih rokok dikhuatiri mati
Oleh KOSMO!

23 April 2022, 5:30 pm
LONDON – Seorang lelaki Britain yang berkawan dengan seekor gagak, bimbang burung itu mati kerana tabiatnya yang gemar menghisap rokok, lapor akhbar Mirror UK.
Pete Catt, 37, rapat dengan seekor gagak bernama Craig selepas burung itu datang melawatnya setiap hari ketika dia berkebun.
Gagak hitam itu akan menyambar rokok Catt. Lelaki itu dan Craig akan merokok bersama-sama menyebabkan dia semakin rapat dengan haiwan itu.
Bagaimanapun, Catt khuatir ketagihan burung itu menghisap rokok akan membawa kesan buruk.
Catt yang menetap di Bexhill, England  berkata, dia dan Craig mula berkawan apabila burung itu mengekorinya ketika dia menggali tanah di kebun.
Burung itu kerap membawa putung rokok masih menyala dan dilihat semakin ketagih dengan rasa tembakau.

“Pada suatu hari ketika saya menggulung rokok, ia menyambarnya. Saya menawarkan api dan ia kelihatan mengangguk kepala.
“Selepas itu, jika saya ingin merokok, ia akan sertai saya,’’ kata Catt.
Malangnya, Craig dikatakan tidak mengunjunginya lagi sejak Oktober tahun lalu dan Catt bimbang rokok menyebabkan kematian haiwan itu. – Agensi


Jawatankuasa Khas Kabinet Melindungi Golongan Rentan ditubuhkan – PM
Oleh NOR SHAFAWATI YUP

23 April 2022, 4:45 pm
SEREMBAN – Satu Jawatankuasa Khas Kabinet Melindungi Golongan Rentan ditubuhkan oleh kerajaan bagi memfokuskan aspek perlindungan kanak-kanak, orang kelainan upaya (OKU), warga emas dan wanita.
Perdana Menteri, Datuk Seri Ismail Sabri Yaakob berkata, beliau sendiri telah mempengerusikan jawatankuasa tersebut rentetan daripada kes menimpa anak istimewa yang juga remaja Sindrom Down, Bella berusia 13 tahun yang didakwa didera dan diabaikan sejak tahun 2020.
“Kejadian yang menimpa adik Bella ini merupakan salah satu daripada beberapa kes yang berlaku tetapi tidak dilaporkan kepada pihak berkuasa.
“Jawatankuasa Khas Kabinet ini telah diputuskan dalam mesyuarat pada Rabu lalu bagi memastikan supaya semua pusat jagaan yang beroperasi diurus mengikut prosedur dan peruntukan di bawah Akta Pusat Jagaan 1993,” katanya pada sidang akhbar selepas melawat adik Bella di sebuah pusat jagaan kanak-kanak di Seremban di sini.
Dalam lawatan itu, beliau memaklumkan keadaan Bella bertambah baik tiada lagi gangguan emosi sejak ditempatkan di pusat itu pada 5 Julai 2021 dan dilihat semakin berkeyakinan dengan menunjukkan lukisan dihasilkan bersama kanak-kanak lain.
Menurut Ismail, selain isu penjagaan, jawatankuasa itu juga akan meneliti aspek lain seperti dokumentasi iaitu sijil kelahiran dan kad pengenalan bagi memastikan masa depan anak-anak yang menjadi mangsa tidak diabaikan.

“Selain penderaan, ada ibu bapa yang tinggalkan anak-anak tanpa dokumen, bayangkan bagaimana anak-anak ini tanpa sijil kelahiran tidak boleh bersekolah.
“Kadang kala kita lupa ada perkara lebih besar iaitu perkara melibatkan masa depan, jadi jawatankuasa ini akan melihatkan secara keseluruhan bukan sahaja aspek penjagaan,” katanya lagi.
Mengulas lanjut, beliau berkata, akta-akta lapuk berkaitan golongan rentan juga akan dipinda supaya mereka mendapat pembelaan sewajarya
“Malah, JKM akan distruktur semula secara keseluruhan supaya dilihat lebih efisyen,” katanya.
Beliau berkata, jawatankuasa itu akan dianggotai beberapa kementerian berkaitan termasuk Kementerian Pembangunan Wanita, Keluarga dan Masyarakat, Kementerian Dalam Negeri, Kementerian Pendidikan, Kementerian Perumahan dan Kerajaan Tempatan, Kementerian Kesihatan dan Jabatan Perdana Menteri (Hal Ehwal Agama).
“Sehingga kini, terdapat sebanyak 1,898 Pusat Jagaan yang berdaftar di bawah Jabatan Kebajikan Masyarakat (JKM). Daripada jumlah itu, sebanyak 1,255 adalah Pusat Jagaan Kanak-Kanak, Pusat Jagaan OKU (202), Pusat Jagaan Warga Emas (383), Pusat Jagaan Wanita (10) dan pelbagai
(48).
“Kerajaan turut mengesan terdapat 1,025 pusat jagaan yang beroperasi tanpa mendapat kelulusan perakuan pendaftaran JKM,” katanya.
Tambah beliau, dalam hal yang sama, Jawatankuasa Khas Kabinet ini juga akan melihat operasi institusi-institusi pengajian agama seperti pusat tahfiz yang tidak berdaftar dan yang tidak diurus dengan baik.
Bagaimanapun, Ismail berkata, dilaporkan terdapat lebih 1,000 buah institusi pengajian agama termasuk pusat-pusat tahfiz tidak berdaftar dengan pihak berkuasa agama Kerajaan Pusat atau Kerajaan Negeri.
“Kerajaan tidak mahu insiden kebakaran yang meragut nyawa 21 pelajar dan dua guru di Pusat Tahfiz Darul Quran Ittifaqiyah, Jalan Datuk Keramat, Kuala Lumpur pada 14 September 2017, begitu juga dengan kejadian kebakaran di Sekolah Agama Rakyat Taufiqiah Al-Khairiah Al-
Halimiah, di Kampung Padang Lumut, Yan, Kedah, yang mengorbankan 27 pelajar perempuan pada 1989 berulang semula,” ujar beliau.
Dalam pada itu, mengulas mengenai kes Bella yang mendapat perhatian netizen, Ismail Sabri berkata, kes anak istimewa itu sedang dibicarakan di mahkamah dan semua pihak perlu menghormati proses undang-undang yang sedang berjalan. – KOSMO! ONLINE


Sedih tak sempat beli baju raya anak
Oleh MOHAMAD FAIZAL HASHIM

23 April 2022, 4:01 pm
PASIR GUDANG – Ibu mangsa kemalangan di Taman Kota Masai, di sini malam tadi berduka apabila anaknya tidak sempat meraikan Aidilfitri bersama keluarga di kampung halaman pada bulan depan.
Lily Nor Ilyana Abdullah, 40, berkata, kejadian itu mengejutkan kerana anak sulungnya, Muhd. Adam Danish Mohd Fairu, 16, sempat mengambilnya dari tempat meniaga untuk dihantar pulang ke rumah beberapa jam sebelum kejadian tersebut berlaku.
“Saya berasa sebak memikirkan hasrat untuk membelikan baju baharu untuknya tidak kesampaian.
“Sekurang-kurangnya kami dapat tunai keinginan arwah untuk pulang ke kampung kerana dia akan dikebumikan di Pengkalan Chepa, Kelantan selepas selesai bedah siasat di Hospital Sultan Ismail (HSI),” katanya.
Lily Nor Ilyana memberitahu, arwah merupakan penuntut tahun pertama di pusat latihan kemahiran GiatMARA di Pasir Gudang, di sini.
“Perit buat kami sekeluarga menerima berita pemergian arwah, namun harus reda,” katanya.

Lily Nor Ilyana berkata, Muhd. Adam bukan ‘mat rempit’ seperti yang dikatakan, bahkan dia tidak pernah terjebak dalam aktiviti tersebut sebelum ini.
Arwah aseorang anak yang bertanggungjawab dan banyak membantu keluarga.
Berita berkaitan: Padah berlumba, tiga remaja maut dan seorang parah
“Tidak disangka motosikal dinaiki bersama seorang rakan dirempuh motosikal lain dipercayai milik remaja yang terbabit dalam lumba haram.
“Mereka adalah sahabat baik dan kedua-duanya tiada kaitan dengan kumpulan remaja yang terbabit lumba haram,” katanya.
Polis mengesahkan kejadian membabitkan tiga motosikal yang menyebabkan tiga kematian dan seorang parah.-KOSMO! ONLINE


Polis tahan dua pemandu mabuk
Oleh ROSLIZA MOHAMED

23 April 2022, 4:32 pm
TUMPAT – Dua lelaki ditahan selepas mereka disyaki memandu dalam keadaan mabuk di sekatan jalan raya di Jalan Pasir Pekan di sini semalam.
Kedua-dua suspek berusia 45 dan 57 tahun itu ditahan dalam Ops Mabuk pada pukul 11.30 malam tadi.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, ujian saringan awal mendapati mereka memandu dengan kandungan alkohol melebihi had yang ditetapkan.
Berdasarkan keterangan suspek, kedua-dua lelaki itu dalam perjalanan dari sebuah kedai makan di daerah ini dan memandu untuk pulang ke rumah mereka di Kota Bharu.
“Kedua-dua suspek dibawa ke Balai Polis Wakaf Bharu di sini untuk menjalani ujian pernafasan di bawah Seksyen 45C Akta Pengangkutan Jalan 1987.-KOSMO! ONLINE


Lelaki Serani diburu bantu kes kematian rakan penyewa
Oleh NOOR HASLIZA NUSI

23 April 2022, 4:28 pm
GEORGE TOWN – Polis giat mengesan rakan penyewa kepada lelaki warga Indonesia yang mayatnya ditemui terjatuh dalam kaki kirinya diikat rantai besi di sebuah apartmen di Jelutong di sini semalam.
Ketua Polis Daerah Timur Laut, Asisten Komisioner Soffian Santong berkata, pihaknya masih menjejaki lelaki berketurunan Serani berusia 52 tahun itu yang dipercayai menghilangkan diri sebaik kejadian berlaku.
“Kita masih mengesan rakan si mati yang menyewa di inap desa berkenaan bagi membantu siasatan. Siasatan akan dijalankan bagi mengenal pasti punca kejadian sama ada si mati terjun dari tingkat lapan atau sebaliknya.
“Bedah siasat dijalankan di Hospital Pulau Pinang pada Isnin,” katanya ketika dihubungi di sini hari ini.
Terdahulu, Kosmo! Online melaporkan penemuan mayat seorang lelaki berusia 33 tahun di pekarangan tempat meletak kereta di bawah perumahan itu kira-kira pukul 5.30 petang.
Mangsa dijumpai orang awam dalam keadaan kaki kirinya berantai besi selain mengalami pendarahan di kepala. Kematian mangsa ketika ini diklasifikasi sebagai mati mengejut. – KOSMO! ONLINE


Kucing hitam jadi Datuk Bandar Hell
Oleh KOSMO!

23 April 2022, 4:28 pm
LANSING, Michigan – Seekor kucing hitam comel bermata besar akan bergelar datuk bandar  di negeri Michigan, Amerika Syarikat (AS)  selama sehari esok, lapor akhbar Daily Star UK.
Kucing bernama Jinx itu akan menjadi Datuk Bandar Hell di Michigan selepas pemiliknya, Mia membuat permohonan tersebut baru-baru ini.
Menurut Mia, dia pada mulanya bergurau mahu Jinx bertanding untuk jawatan  Presiden AS sebelum pengguna media sosial memberitahu bahawa bandar Hell menyediakan khidmat jawatan datuk bandar bagi mana-mana individu atau haiwan yang mahu merasai pengalaman itu.
“Saya juga pernah melihat datuk bandar haiwan sebelum ini dan saya menghantar ciapan di Twitter bertanyakan cara untuk menjadikan Jinx datuk bandar.
“Ada seorang pengguna media sosial menyebut bahawa anda boleh membayar untuk menjadi Datuk Bandar Hell selama sehari,” kata Mia.
Untuk menjadi datuk bandar sehari di Hell, pemohon perlu membayar wang pendaftaran sebanyak £80 (RM443) bagi manusia atau haiwan.

Yuran itu memberikan hak pentadbiran sementara, sijil pengisytiharan datuk bandar, cawan cenderahati Hell, baju serta sijil pelantikan.
Mereka juga akan memiliki satu inci persegi hartanah di Hell. – Agensi


Ramai pilih mahu kekal pakai pelitup muka
Oleh KOSMO!

23 April 2022, 4:14 pm
PETALING JAYA – Orang ramai dilihat lebih cenderung mahu pemakaian pelitup muka dikekalkan sekiranya kerajaan memberi kelonggaran kelak.
Tinjauan Kosmo! di media sosial mendapati, pemakaian pelitup muka menjadi topik hangat yang dibincangkan susulan pengumuman mengenai kelonggaran pemakaian pelitup muka yang dijangka diumumkan Menteri Kesihatan, Khairy Jamaluddin Abu Bakar pada minggu hadapan.
Berdasarkan pemerhatian, ramai yang menegaskan akan terus memakai pelitup muka kerana masih bimbang dengan penularan wabak Covid-19.
Tangkap layar beberapa komen pengguna media sosial berkenaan pemakaian pelitup muka.
Selain itu, ada juga yang beritahu akan kekal memakai pelitup muka kerana sudah selesa selain sudah membeli stok yang banyak.
“Kalau kerajaan mansuhkan pemakaian pelitup muka di tempat awam, rasanya saya akan terus pakai sebab risau Covid-19. Memang tak jamin tidak akan dijangkiti, sekurang-kurangnya rasa lebih selamat,” kata Syafrul.
Seorang lagi pengguna, Ayu Is berkata, sekiranya diberi kelonggaran, dia berharapn individu yang mempunyai gejala seperti batuk, selesema memakai pelitup muka di tempat awam.

“Sesiapa yang selesema, batuk harap pakai pelitup muka agar tak berjangkit pada orang lain,” katanya.
Seorang lagi pengguna media sosial, Jamilah berkata, seeloknya kerajaan menggugurkan prosedur operasi standard (SOP) lain tetapi kekalkan pemakaian pelitup muka.
“Jangan terburu-buru, lebih-lebih raya perayaan semakin hampir,” katanya.
Terdahulu, Khairy Jamaluddin memaklumkan sebarang pengumuman terbaharu mengenai SOP pelitup muka akan diumumkan pada minggu hadapan.
Ia berikutan terdapat khabar angin yang mengatakan kerajaan akan melonggarkan SOP pemakaian pelitup muka memandangkan negara kini menuju ke arah fasa peralihan ke endemik. – KOSMO! ONLINE


Tiada kompromi pemandu mabuk – Polis Johor
Oleh KHAIRUL MOHD. ALI

23 April 2022, 4:08 pm
JOHOR BAHRU – Polis Johor menahan enam pemandu mabuk dalam operasi bermula tengah malam tadi di beberapa lokasi tumpuan yang dikenal pasti di sekitar bandar raya ini.
Ketua Jabatan Siasatan Dan Penguatkuasaan Trafik Johor, Superintenden M. Kumarasan berkata, mereka yang ditahan berusia 22 hingga 45 tahun
Dalam operasi itu, sebanyak 112 saman dikeluarkan atas pelbagai kesalahan jalan raya.
“Sejak awal tahun ini, kita menahan seramai 224 pemandu mabuk. Daripada jumlah itu, 215 adalah pemandu lelaki manakala sembilan pemandu wanita berusia 20 hingga 70 tahun.
“Akta Pengangkutan Jalan 1987 yang dipinda telah memperuntukkan hukuman lebih berat bagi kesalahan memandu mabuk, namun orang ramai masih ambil ringan perkara ini,” katanya dalam kenyataan, di sini hari ini.
Polis akan terus menjalankan operasi secara berterusan khususnya selepas peralihan fasa endemik dan pembukaan semula sempadan antarabangsa sejak 1 April lalu.-KOSMO! ONLINE


Tol lebuh raya percuma jika kesesakan lebih 1 km
Oleh KOSMO!

23 April 2022, 4:00 pm
JAKARTA – Kementerian Pengangkutan Indonesia memaklumkan pembayaran tol lebuh raya akan menjadi percuma sekiranya berlaku kesesakan lalu lintas lebih satu kilometer (km) semasa mudik lebaran tidak lama lagi.
Menurut laporan laman berita Suara, Menteri Pengangkutan, Budi Karya Sumadi mengesahkan hal itu bagi memastikan perkhidmatan tol dilaksanakan ke tahap maksimum semasa sambutan Aidilfitri.
“Jika kesesakan di gerbang tol melebihi satu kilometer maka ia tidak perlu dibayar, automatik jadi percuma.
“Ini bagi mengelak kesesakan berlanjutan bagi tempoh yang lama,” jelas Budi.
Bagaimanapun, kebanyakan pengguna media sosial dilihat seperti kurang percaya dengan jaminan itu dan dianggap sebagai strategi pemasaran semata-mata.
“Adakah jaminan ini boleh dipercayai dan bukah sekadar khabar angin?” komen seorang pengguna media sosial.

“Kita setuju sahaja sekarang dan lihat apa yang berlaku di hari kejadian,” tulis seorang lagi. – Agensi


Rehatkan Hakim Mohd. Nazlan – PSUAM
Oleh EDDY AQMAL MOHAMED HAMIDI

23 April 2022, 4:24 pm
PUTRAJAYA – Persatuan Sahabat Ulul Amri Malaysia (PSUAM) menggesa kerajaan merehatkan sementara Hakim Mahkamah Rayuan, Datuk Mohd. Nazlan Mohd. Ghazali bagi memberi laluan kepada siasatan yang dijalankan oleh Suruhanjaya Pencegahan Rasuah Malaysia (SPRM).
Presidennya, Syed Muhammad Imran Syed Abdul Aziz berkata, pihaknya juga mendesak agar SPRM mengeluarkan kenyataan rasmi berhubung isu melibatkan Mohd. Nazlan seperti yang ditularkan di sebuah portal baru-baru ini.
“Sebelum ini kami (PSUAM) telah membuat laporan ke atas Mohd. Nazlan berhubung penglibatannya dalam kes kontroversi 1 Malaysia Development Berhad (1MDB) dan kenaikan pangkat beliau yang didakwa sebagai meragukan.
“Kali ini laporan dibuat berhubung dakwaan kemasukan dana berjumlah RM1 juta ke dalam akaun peribadi milik Mohd. Nazlan seperti yang ditularkan oleh blogger Raja Petra Kamarudin pada 20 April lalu,” katanya ketika ditemui di Ibu Pejabat SPRM di sini hari ini.
Menurut Syed Muhammad Imran, pihaknya yang tiba di Ibu Pejabat SPRM kira- kira pukul 11 pagi tadi turut menyerahkan nombor akaun bank yang didakwa milik Mohd. Nazlan seperti yang ditularkan di platform media sosial baru-baru ini.
“Pihak SPRM perlu mengeluarkan satu kenyataan media berhubung siasatan ke atas Mohd. Nazlan agar tidak mengelirukan rakyat Malaysia yang mengikuti kes ini.

“Kami bukan menuduh beliau (Mohd. Nazlan) bersalah, tapi hanya pohon pihak SPRM segera menyiasat penglibatan beliau di dalam SRC International dan 1MDB,” ujar beliau.
Jelas beliau, sekiranya terdapat penglibatan secara langsung Mohd. Nazlan dalam SRC International dan 1MDB, kes melibatkan bekas Perdana Menteri Datuk Seri Najib Razak harus berpatah balik ke Mahkamah Tinggi dan seluruh hukuman dibatalkan malah beliau harus dibicara semula.
Dalam perkembangan berkaitan, Syed Muhammad Imran turut memaklumkan telah buat satu laporan ke atas Menteri Kewangan, Tengku Datuk Seri Zafrul Tengku Abdul Aziz susulan nama menteri itu telah disebut dalam perbicaraan 1MDB di mahkamah New York, Amerika Syarikat (AS) Mac lalu.
“Nama Tengku Zafrul telah disebut dalam testimoni Leissner pada perbicaraan seorang lagi bekas pengurus bankGoldman Sach, Roger Ng berkaitan 1MDB yang sedang berjalan di AS.
“Pada 2012 lalu juga Maybank telah meluluskan pinjaman wang kepada 1MDB yang ketika itu Tengku Zafrul merupakan Ketua Pegawai Eksekutif (CEO) Maybank Investment, kemudian pada tahun sama terdapat laporan mengatakan beliau adalah salah seorang daripada 11 individu yang terbang ke Las Vegas, AS untuk meraikan hari lahir Jho Low.
“Nama beliau (Tengku Zafrul) juga terdapat dalam dokumen-dokumen yang menyerupai minit mesyuarat Lembaga Pengarah Maybank melibatkan sejumlah wang seperti yang didedahkan oleh sebuah portal tempatan,” katanya.
Tegas Syed Muhammad Imran, SPRM perlu menyiasat segera semua laporan yang dibuat mereka itu dan memaklumkan perkembangan siasatan yang dilakukan. – KOSMO! ONLINE


Warga emas mengemis cari wang beli makanan, baju raya
Oleh ROHANA MOHD. NAWI

23 April 2022, 4:21 pm
KOTA BHARU – Seorang warga emas orang kelainan upaya (OKU) fizikal tiada pilihan lain sehingga terpaksa meminta sedekah di Pasar Siti Khadijah di sini sejak dua hari lalu bagi membeli makanan berbuka puasa dan baju raya.
Kisah yang menimpa Che Muda Ismail, 77, terbongkar selepas dia lapan pengemis lain dicekup Jabatan Kebajikan Masyarakat (JKM) yang menjalankan operasi di sekitar daerah ini hari ini.
Menurut Che Muda, dia tinggal di rumah anak saudaranya di Pulai Chondong, Machang sebelum mengambil keputusan untuk keluar dari rumah itu dua hari lalu dengan menaiki teksi.
Dalam tempoh itu, dia keluar pada waktu pagi dan pulang semula ke rumah anak saudaranya pada waktu petang.
“Dia (anak saudara) tidak tahu saya keluar mengemis di Kota Bharu. Saya nekad untuk mencari wang sendiri untuk membeli makanan berbuka dan baju raya.
“Saya tinggal sebatang kara selepas berpisah dengan isteri baru-baru ini. Saya pernah berkahwin dengan sembilan wanita sebelum ini namun semuanya berakhir dengan perceraian dan tidak mempunyai zuriat.

“Saya cacat anggota badan kerana terlibat kemalangan beberapa tahun lalu. Akibat nahas itu, saya mendapat pampasan RM100,000 tiga tahun lalu. Separuh wang itu diberikan kepada isteri terakhir. Malangnya, dia lari meninggalkan saya apabila semua wang itu habis digunakan tahun lalu,” katanya ketika ditemui pemberita hari ini.
Dalam operasi yang turut disertai Jabatan Hal Ehwal Agama Islam Kelantan, polis dan Majlis Perbandaran Kota Bharu Bandar Raya Islam, seramai sembilan warga emas berusia 60 hingga 70 tahun ditahan kerana meminta sedekah di kawasan kaki lima.
Sementara itu, Penolong Pengarah Kanan Bahagian Penguatkuasaan JKM Kelantan, Mohamad Md. Nor berkata, pihaknya akan menghantar Che Muda semula ke rumah anak saudaranya selepas proses dokumentasi.
Semakan mendapati, Che Muda menerima bantuan JKM sebanyak RM400 sebulan sejak tiga tahun lalu. – KOSMO! ONLINE


Sukan Asia Hangzhou 2022 tak batal
Oleh MUHAMMAD RIDUAN MOHD HANAFIAH

23 April 2022, 3:56 pm
MAJLIS Olimpik Malaysia (MOM) menolak segala khabar angin berkenaan kemungkinan Sukan Asia ke-19 yang akan berlangsung di Hangzhou, China pada September depan berpotensi untuk dibatalkan.
Presiden MOM, Tan Sri Mohamad Norza Zakaria mengesahkan perkara itu selepas pihaknya melakukan siasatan termasuklah menghubungi pihak berkaitan untuk mengetahui situasi sebenar mengenai khabar angin itu.
Jelasnya, Sukan Asia Hangzhou 2022 yang dijadualkan 10 hingga 25 September depan akan berlangsung seperti yang dirancang walaupun dikhabarkan kes Covid-19 di negara terbabit semakin meningkat.
“Kita sudah membuat siasatan sendiri termasuk menghubungi terus penganjur dan pihak berkaitan. Mereka telah sahkan temasya itu tidak ditunda atau dibatalkan.
“Oleh itu, Sukan Asia akan berlangsung seperti biasa,” katanya kepada pemberita pada sidang akhbar di Wisma MOM, Kuala Lumpur hari ini.
Terdahulu, timbul kebimbangan apabila Sukan Asia Hangzhou 2022 di China dikatakan bakal ditangguh ke tahun depan berikutan peningkatan kes Covid-19 yang mencemaskan.

Kebanyakan acara sukan antarabangsa di negara itu juga ditangguhkan berikutan pandemik Covid-19 selain situasi Beijing terpaksa menganjurkan Sukan Olimpik Musim Sejuk pada Februari lalu dengan peraturan ketat.
Shanghai yang juga bandar terbesar di China menyaksikan penularan wabak Covid-19 paling dahsyat di negara itu dalam tempoh dua tahun menyebabkan 25 juta penduduknya berkurung di rumah selama berminggu-minggu susulan sekatan dikenakan ke atas mereka.
Kesemua 56 venue pertandingan itu siap dibina dengan China selaku penganjur juga berjanji merancang pelan kawalan virus berpandukan Sukan Olimpik Musim Sejuk lalu. – KOSMO! ONLINE


Jenazah Ali Hamsa dibawa pulang Isnin ini
Oleh EDDY AQMAL MOHAMED HAMIDI

23 April 2022, 3:45 pm
PUTRAJAYA – Jenazah Allahyarham Tan Sri Dr. Ali Hamsa akan dibawa pulang ke Malaysia dari Dublin, Ireland untuk dikebumikan di Tanah Perkuburan Islam Presint 20, di sini, Isnin ini.
Jabatan Perdana Menteri memaklumkan, jenazah bekas Ketua Setiausaha Negara (KSN) Ke-13 itu dijadual tiba di Lapangan Terbang Antarabangsa Kuala Lumpur (KLIA) pada pukul 3 pagi hari berkenaan.
“Jenazah kemudiannya akan dibawa ke Masjid Tuanku Mizan Zainal Abidin untuk penghormatan terakhir di Dewan Sheikh Daud Al-Fathoni bermula pukul 8 hingga 9.45 pagi.
“Jenazah dijadual akan disolatkan pada pukul 10 pagi di dewan solat utama sebelum dikebumikan,” katanya dalam kenyataan hari ini
Tambah kenyataan itu, pelawat-pelawat yang ingin memberi penghormatan terakhir di Dewan Sheikh Daud Al-Fathoni, Masjid Tuanku Mizan Zainal Abidin dinasihatkan tiba di dewan tersebut bermula pukul 8 sehingga 9.45 pagi.
“Ia adalah sebelum jenazah dibawa ke Tanah Perkuburan Islam Presint 20 pada pukul 10.15 pagi untuk dikebumikan,”katanya.

Terdahulu, Kosmo! Online pada 21 April lalu melaporkan tentang pemergian Allahyarham ketika sedang mendapatkan rawatan di Hospital Dublin, Ireland.
Allahyarham dilahirkan pada 29 Ogos 1955 di Kluang, Johor dan telah berkhidmat sebagai KSN dari Jun 2012 sehingga Ogos 2018.- KOSMO! ONLINE


Didakwa tidak berakhlak, Mak Wan Latah simpan aib bekas suami
Oleh HANISAH SELAMAT

23 April 2022, 3:41 pm
PETALING JAYA – Didakwa tidak berakhlak hingga diceraikan talak satu, pelakon Mak Wan Latah atau nama sebenarnya Halimaton Saadiah Mohd Daud, enggan memburukkan atau membuka aib mana-mana pihak.
Kata pelakon itu, dia reda dengan ketentuan perkahwinan yang baharu dibina hanya mampu bertahan selama tiga bulan.
Assalamualaikum, bukan saya tidak mahu menjawab, tetapi keadaan yang tidak mengizinkan. Kadangkala saya tidak sihat mahu pun kuarantin.
“Saya tak nak menjawab kerana tidak mahu mengaibkan sesiapa dan tidak mahu juga mengaibkan keluarga belah sana (bekas suami).
“Walaupun ada sahaja perkara yang saya ingin beritahu, tetapi saya tak nak. Biarlah Allah sahaja yang menghukum dan menentukan segalanya,” katanya.
Mak Wan yang berusia 61 tahun itu berkongsi luahan hatinya menerusi satu rakaman video yang dimuat naik menerusi Facebook, semalam.

Pada masa sama, pelakon drama 7 Hari Mencintaiku 3 itu turut meminta tiada lagi pihak menyebarkan fitnah dengan berkongsi sesuatu perkara yang tidak tepat berhubung perceraiannya.
“Moga-moga orang di luar sana sentiasa dipelihara Allah. Cukup-cukuplah, jangan memfitnah lagi. Perkara sudah selesai.
“Saya tidak mahu mengaibkan sesiapa. Biarlah saya dan Allah sahaja yang menentukan semua ini. Hanya Allah sahaja yang tahu apa yang berlaku. Itu sahaja.
“Yang lain, saya serahkan kepada Allah. Saya juga bukanlah orang yang baik dan saya tidak mahu berakhir begini. Allah sudah tetapkan ini hikmahnya buat saya,” ujarnya lagi.
Pada Khamis lalu bekas suaminya, Husain Dolah, 74, melafazkan cerai terhadap Mak Wan di Mahkamah Rendah Syariah Kuala Pilah, Negeri Sembilan.
Bagaimanapun pelakon berkenaan tidak hadir ke mahkamah dengan alasan tertentu.
Pasangan tersebut disatukan di Pejabat Agama Islam Ipoh, Perak pada 22 Januari lalu selepas sebulan bertunang.
Selain mendakwa pelakon tersebut tidak mempunyai personaliti dan akhlak yang baik, Husain turut menyatakan banyak berkecil hati berdepan sikap bekas isterinya itu. – KOSMO! ONLINE


Penganggur baru belajar jadi pengedar air ketum ditahan
Oleh NIK NUR IZZATUL HAZWANI NIK ADNAN

23 April 2022, 3:14 pm
DUNGUN – Cubaan seorang penganggur berjinak-jinak memproses dan mengedar air ketum sejak sebulan lalu membawa padah apabila dia diberkas polis hari ini.
Lelaki berusia 26 tahun itu ditahan di tepi jalan berhampiran Arena Square di sini pada pukul 12.30 pagi.
Ketua Polis Daerah Dungun, Superintendan Baharudin Abdullah berkata, suspek kemudian membawa polis ke sebuah rumah yang dipercayai disewa khas bagi memproses ketum di Kampung Sura Tengah di sini.
“Kita merampas 14.2 kilogram daun ketum, 289 liter air ketum yang dibungkus dalam 289 plastik dan tiga mililiter kodin.
“Wang tunai RM2,240 dan beberapa peralatan yang dipercayai digunakan untuk memproses air ketum turut dirampas,” katanya pada sidang akhbar di Ibu Pejabat Polis Daerah Dungun di sini hari ini.- KOSMO! ONLINE


Lihat cebisan daging, tumpahan darah – Saksi
Oleh MOHAMAD FAIZAL HASHIM

23 April 2022, 3:19 pm
JOHOR BAHRU – Saksi kejadian kemalangan yang meragut tiga nyawa penunggang dan pembonceng motosikal ngeri melihat tumpahan darah dan cebisan daging mangsa di lokasi kejadian di Taman Kota Masai, di sini malam semalam.
Menurut saksi dan rakan mangsa yang mahu dikenali sebagai Apit, 16, kejadian itu berlaku semasa dua kumpulan motosikal dipercayai sedang berlumba di jalan berkenaan.
“Motosikal mereka bertembung sesama sendiri dari arah bertentangan. Semasa kejadian banyak motosikal yang terlibat tetapi mereka lari selepas kemalangan tersebut.
“Saya lihat tiga mangsa termasuk rakan saya nazak manakala seorang lagi kritikal,” katanya ketika ditemui pemberita di tempat kejadian.
Ketua Polis Daerah Seri Alam, Superintendan Mohd. Sohaimi Ishak berkata, kejadian yang berlaku pada pukul 10.30 malam itu meragut tiga nyawa.
Beliau berkata, mangsa berusia 15 hingga 17 tahun bergesel sesama sendiri dan menyebabkan berlaku kemalangan.

Polis menasihatkan orang ramai terutama ibu bapa agar memantau pergerakan anak-anak terutama yang masih di bawah umur supaya tidak membenarkan mereka menunggang motosikal dan terlibat aktiviti lumba haram. – KOSMO! ONLINE


Lelaki kudung dua kaki tawan puncak Ben Nevis
Oleh KOSMO!

23 April 2022, 3:00 pm
LONDON – Seorang lelaki yang kudung kedua-dua kaki berjaya mendaki gunung tertinggi di Britain dengan cara merangkak menuju ke puncak, lapor akhbar The Sun UK  kelmarin.
Paul Ellis menawan puncak Gunung Ben Nevis pada ketinggian 1,345 meter menggunakan kedua-dua tangan dan lututnya.
Meskipun tangan dan lututnya menjadi sangat bengkak akibat pendakian itu, Ellis berpuas hati kerana berjaya menyahut cabaran ekstrem tersebut.
“Ini adalah satu cabaran yang sangat sukar. Lutut dan belakang saya sangat sakit akibat daripada pendakian ini.
“Namun, saya terima cabaran ini untuk menarik perhatian orang ramai supaya  menderma kepada  Amp Camp iaitu sebuah badan kebajikan yang membantu golongan kurang upaya (OKU)  terutamanya OKU kudung,” katanya.
Ellis berjaya meraih kutipan dana AS$5,000 (RM21,535) untuk tabung AMP yang akan digunakan untuk membiayai percutian golongan kurang bernasib baik seperti dirinya. – Agensi


Fahmi Reza dilarang untuk ke luar negara
Oleh KOSMO!

23 April 2022, 2:52 pm
PETALING JAYA – Pereka grafik dan aktivis, Fahmi Reza disenarai hitam dan dilarang untuk ke luar negara.
Perkara itu dimaklumkan oleh Fahmi Reza atau nama sebenarnya Mohd. Fahmi Reza Mohd. Zarin, 45, menerusi hantaran di media sosialnya hari ini.
Katanya, dia dimaklumkan oleh Jabatan Imigresen bahawa sekatan tersebut merupakan arahan daripada Polis Diraya Malaysia (PDRM).
“Aku dah kena blacklist (senarai hitam) dan dilarang ke luar negara. Semalam aku baru dapat tahu, nama aku dalam senarai ‘blacklist’ imigresen.
“Aku disekat dari renew (memperbaharui) pasport, dan disekat dari ke luar negara. Jabatan Imigresen kata sekatan dari Bukit Aman/PDRM,” katanya di sini hari ini.
Fahmi Reza berkata, dia kini sedang berusaha untuk mendapatkan pelepasan daripada Bukit Aman sebelum penerbangannya ke Eropah yang dijadualkan selepas raya nanti.

Terdahulu, Fahmi Reza ditahan pihak polis selepas memuat naik satira monyet memakai tengkolok. – KOSMO! ONLINE


Hafizh harap pasukan buat perubahan besar
Oleh MUHAMMAD RIDUAN MOHD HANAFIAH

23 April 2022, 3:41 pm
PELUMBA negara, Hafizh Syahrin Abdullah tidak berputus asa mencari pelarasan sempurna bersama pasukannya, Mie Racing Honda Team menjelang perlumbaan pusingan kedua Kejuaraan Superbike Dunia (WSBK) di Litar Assen, Belanda malam ini.
Hafizh menjelaskan, dia dan pasukannya semakin positif mencari penambahbaikkan, namun perlu berusaha lebih gigih untuk merapatkan jurang dengan pencabar-pencabar lain.
Pada sesi latihan pertama (FP1), Hafizh berada di kedudukan ke-20 selepas mencatat masa satu minit 37.393s sebelum dia memperbaiki tunggangannya dengan catatan yang lebih baik iaitu 1:36.968 pada FP2.
Bagaimanapun, jarak catatan Hafizh dengan pendahulu hari pertama iaitu Alvaro Bautista dari pasukan Aruba.it Racing-Ducati hanyalah dengan perbezaan 2.586s.
“Apa yang saya boleh katakan prestasi saya lebih baik jika dibandingkan di Assen dengan perlumbaan di Aragon. Hampir satu saat kita dapat merapatkan jurang dengan pelumba teratas tetapi masih perlu usaha lebih lagi.
“Dari situ kita tahu apa kita perlu buat pada jentera supaya pasukan dapat mencari satu perubahan yang agak besar. Sementara ini saya masih bergelut untuk kawalkan jentera terutama di selekoh.

“Trek ini memerlukan keyakinan bahagian hadapan supaya saya boleh memecut laju di selekoh sebab saya masih kurang untuk mengambil selekoh dengan jentera ini.
“Saya harap pasukan boleh mencari pelarasan terbaik terutama elektronik, enjin dan suspension supaya saya boleh mengambil selekoh dengan lebih laju,” katanya. – KOSMO! ONLINE


Cuaca buruk landa 8 negeri petang ini
Oleh NUR HUDA MUSA

23 April 2022, 3:32 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di lapan buah negeri petang ini.
MetMalaysia dalam satu kenyataan berkata, hujan lebat berserta ribut dijangka akan melanda seluruh negeri Melaka serta beberapa daerah di Perak, Pahang, Negeri Sembilan, Johor, Sabah dan Sarawak sehingga pukul 5 petang ini.
“Amara ribut petir ini dikeluarkan bagi daerah Hulu Perak, Perak serta daerah Kuala Krai dan Gua Musang, Kelantan.
“Cuaca sama juga diramalkan akan melanda negeri Pahang melibatkan daerah Temerloh, Maran, Kuantan, Pekan dan Rompin,” katanya di sini hari ini.
Selain itu katanya, turut dikenakan amaran ialah Negeri Sembilan, di mana hujan lebat berserta ribut petir dijangka akan melanda daerah Jelebu, Seremban, Port Dickson, Kuala Pilah, Rembau dan Tampin sehingga 5 petang ini.
“Keadaan sama turut dijangka akan berlaku di Johor melibatkan daerah Segamat, Batu Pahat, Kluang, Mersing, Pontian, Kulai, Kota Tinggi dan Johor Bahru.

“Di Sarawak pula, cuaca sama diramalkan berlaku di Kuching, Serian, Samarahan, Sibu (Selangau), Mukah, Kapit (Kapit), Bintulu dan Limbang (Lawas),” jelasnya.
MetMalaysia berkata, amaran turut diberikan di negeri Sabah pada petang ini melibatkan daerah Pedalaman (Sipitang, Beaufort dan Tambunan), Pantai Barat dan Sandakan (Kinabatangan dan Sandakan). – KOSMO! ONLINE


40 ‘mat rempit’ ditahan berhimpun, cetus bising
Oleh ISKANDAR SHAH MOHAMED

23 April 2022, 3:25 pm
KUALA SELANGOR – Tindakan 40 individu termasuk remaja yang berhimpun dan menyaksikan aksi lincah mat rempit di Padang Astaka, Tanjong Karang di sini, memakan diri apabila ditahan, semalam.
Kesemua mereka yang berusia 15 hingga 27 tahun itu ditahan dalam operasi Cegah Samseng Jalanan bermula pukul 10 malam hingga 2 pagi.
Ketua Polis Daerah Kuala Selangor, Superintendan Ramli Kasa berkata, operasi itu dilakukan ekoran aduan penduduk setempat yang kerap terganggu dengan bunyi bising motosikal pada waktu malam.
“Hasil operasi sehingga 2 pagi tadi itu membawa kepada penahanan seramai 40 lelaki dan menyita 38 motosikal untuk tindakan lanjut.
“Sebanyak 112 saman dikeluarkan antaranya kesalahan tiada lesen memandu, ubah suai ekzos dan tiada cukai jalan atau perlindungan insurans,” katanya dalam kenyataan hari ini.
Terdahulu, tular beberapa video di media sosial memaparkan puluhan remaja ditahan di sekitar pekan Tanjong Karang dan menolak motosikal masing-masing di tepi jalan utama dengan dikawal anggota polis. – KOSMO! ONLINE


Ada yang nak ‘tala’ mercun roket ke muka saya – Fasha Sandha
Oleh NUR EMIRA SAIZALI

23 April 2022, 3:10 pm
PETALING JAYA – Kehebatan aktres Fasha Sandha membawa watak wanita perampas dalam drama Khilaf Asmara ternyata mengundang amarah dan kebencian ramai.
Fasha atau nama sebenarnya Nur Fasha Sandha Hassan, 38, menerusi satu hantaran Instagram memberitahu menerima terlalu banyak kata-kata negatif, luahan trasa geram daripada netizen terhadap sejak beberapa hari lalu.
“Saya hanya menjalankan tugas sebagai Hanimsya. Maafkan kalau karakter pada waktu petang dan malam ada berbeza.
“Terima kasih menonton walaupun ramai yang carutkan, hendak sepak, pukul dan pecahkan televisyen. Malah ada juga nak nyalakan mercun roket dan tala (halakan) pada wajah saya,” katanya.
Ingin menyejukkan semula hati para penonton, ibu kepada tiga cahaya mata itu menjelaskan segala yang diperlihatkan menerusi drama berkenaan hanyalah mengikut skrip. Terjemahan karakter sebagai mana yang disaksikan hanyalah tugas yang dijayakan dan bukanlah sikap dalam kehidupan realiti.
Menerusi hantaran tersebut, dia yang juga pelakon drama Dendam Seorang Isteri itu turut memuat naik beberapa tangkap layar komen dan kecaman netizen dalam Twitter mengenai karakternya.

“Ini semua skrip dan lakonan semata-mata. Pandang dari sudut positif dan mampu memberikan banyak teladan buat semua.
“Kepada yang beremosi, maafkan saya. Banyak yang saya tak dapat nak letak di sini sebab carutan terlalu ekstrem (tangkap layar komen). Saya akan pujuk diri sendiri,” ujarnya lagi.
Terdahulu, Kosmo! pada 15 April lalu melaporkan Fasha sedia berdepan kecaman kerana membawakan watak wanita perampas yang ‘daring’ dalam drama bersiri lakonannya, Khilaf Asmara.
Selain Fasha, Khilaf Asmara turut dibintangi Nelydia Senrose, Fattah Amin dan Fahrin Ahmad. – KOSMO! ONLINE


2 suspek pecah cermin kereta dan curi diberkas
Oleh MUHD AFIQ AL-HAFIZ MAT YUSOF

23 April 2022, 1:21 pm
PETALING JAYA – Polis berjaya menahan dua individu yang disyaki terlibat dalam kes pecah cermin kereta dan curi di sekitar Sungai Way di sini pada 8 April lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima satu laporan polis daripada seorang pengadu warga tempatan berhubung kejadian.
“Mangsa telah parkir kereta di tempat letak kenderaan awam di sekitar Sungai Way di sini sebelum mendapati cermin kereta bahagian penumpang belakang sebelah kanan telah dipecahkan.
“Mangsa juga telah kehilangan dua buah komputer riba dan sebuah tablet dalam kejadian tersebut,” katanya dalam kenyataan di sini hari ini.
Mengulas lanjut, pada 8 April lalu, kira-kira pukul 11 malam, sepasukan polis dari bahagian Siasatan Jenayah Ibu Pejabat Polis Daerah Petaling Jaya telah membuat satu serbuan.
“Serbuan dilakukan di sekitar kawasan Jinjang dan berjaya menahan seorang lelaki warga tempatan berusia 47 tahun dan seorang wanita warga asing berusia 30-an.

“Suspek juga telah membawa polis ke sebuah kediaman di sekitar Jalan Ampang dan menjumpai pelbagai barangan dipercayai hasil kegiatan jenayah mereka.
“Antara yang dirampas adalah mata wang asing, barangan kemas, peralatan pecah rumah, barangan elektronik dan jam tangan pelbagai jenama,” jelasnya.
Tambah Mohamad Fakhrudin, semakan rekod mendapati suspek lelaki mempunyai 15 rekod jenayah dan dadah manakala suspek wanita tidak mempunyai sebarang rekod.
“Penahanan kedua-dua suspek dipercayai telah menyelesaikan tujuh kes pecah cermin kereta dan curi di sekitar kawasan Petaling Jaya.
“Kes disiasat di bawah Seksyen 379 Kanun Keseksaan dan suspek masih dalam tahanan di bawah Akta Pencegahan Jenayah (POCA) 1959,” tegasnya. – KOSMO! ONLINE.


Pekerja premis jual telefon bergaduh rebut pelanggan
Oleh ROHANA MOHD. NAWI

23 April 2022, 1:32 pm
KOTA BHARU – Tujuh lelaki ditahan selepas mereka terlibat dalam pergaduhan yang dipercayai berpunca daripada dua pekerja premis telefon bimbit berebut pelanggan di pusat beli-belah KB Mall di sini malam tadi.
Dalam kejadian kira-kira pukul 9.30 malam itu, kesemua lelaki berusia 19 hingga 30 tahun dicekup selepas mereka dipercayai merupakan suspek utama yang terlibat dalam insiden tersebut.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, pergaduhan itu berpunca daripada perasaan tidak puas hati dan pertelingkahan antara dua pekerja premis menjual telefon bimbit.
Menurutnya, kedua-dua pekerja itu dipercayai berebut pelanggan sebelum masing-masing membawa kumpulan yang terdiri daripada rakan-rakan mereka sehingga berlaku bergaduhan di dalam dan luar pusat beli-belah berkenaan.
“Berdasarkan siasatan, lima daripada suspek didapati bekerja sebagai pembantu kedai, pemandu lori, buruh dan petani mempunyai rekod jenayah lampau berkait kes jenayah selain dadah.
“Ujian saringan air kencing turut mendapati kesemua suspek negatif dadah. Mereka dirawat sebagai luar di Hospital Raja Perempuan Zainab II di sini dan tidak mengalami sebarang kecederaan serius akibat pergaduhan itu,” katanya dalam satu kenyataan hari ini.

Mohd. Rosdi berkata, susulan daripada kejadian itu, polis menerima dua laporan berhubung kes tersebut dan kesemua suspek ditahan reman selama tiga hari bermula hari ini manakala kes disiasat mengikut Seksyen 148 Kanun Keseksaan kerana merusuh.
Terdahulu, tular tiga video berdurasi 31 saat, 27 saat dan tujuh saat di Facebook yang memaparkan sekumpulan lelaki bergaduh di KB Mall. – KOSMO! ONLINE


Kaji semula pemberian kad UNHCR pada pelarian Rohingya
Oleh WAT KAMAL ABAS

23 April 2022, 1:39 pm
LARUT – Pemberian kad Suruhanjaya Tinggi Pertubuhan Bangsa -Bangsa Bersatu (UNHCR) bagi pelarian Rohingya perlu diperhalusi semula agar mereka tidak terus masuk dan bebas di negara ini.
Menteri Dalam Negeri, Datuk Seri Hamzah Zainuddin berkata, ia bagi mengetahui mengapa pemegang kad UNCHR boleh berada di sini dengan sebebasnya termasuk memberikan kad itu kepada pelarian yang baru tiba dengan mudah.
“Orang asing datang masuk negara kita tanpa dokumen, lepas itu terus nak pergi dapatkan kad UNHCR. Ini sesuatu yang tidak betul.
“Kita bukan membuka negara kita untuk pendaftaran UNHCR,” katanya selepas Penyampaian Majlis Sumbangan Asnaf Parlimen Larut di Dewan Astaka Batu Kurau di sini hari ini.
Beliau turut bertegas bahawa pemegang kad UNHCR itu bukan bermakna mereka boleh tinggal dalam negara ini untuk selamanya. – KOSMO! ONLINE


PGA patahkan aktiviti penyeludupan rokok bernilai hampir RM1 juta
Oleh MUHD AFIQ AL-HAFIZ MAT YUSOF

23 April 2022, 2:20 pm
KUALA LUMPUR – Batalion 4, Pasukan Gerakan Am (PGA) Semenyih berjaya mematahkan aktiviti penyeludupan rokok tidak bercukai yang dianggarkan bernilai RM943,054.80 menerusi dua serbuan berasingan sekitar Seri Kembangan dan Kajang semalam.
Pegawai Pemerintah Batalion 4 PGA, Superintendan Rizal Mohamed berkata, serbuan pertama telah dilakukan di Putra Impian, Seri Kembangan kira-kira pukul 10.30 pagi.
“Serbuan terbabit juga berjaya menahan dua lelaki tempatan berusia 22 dan 24 tahun serta seorang lelaki warga asing berusia 33 tahun. Polis turut merampas enam buah kenderaan dalam serbuan terbabit.
“Polis turut menjumpai 3,030 karton rokok tidak bercukai dengan anggaran nilai sebanyak RM268,764.00 yang disembunyikan di dalam kenderaan terbabit,” katanya dalam kenyataan di sini hari ini.
Mengulas lanjut, serbuan kedua telah dilakukan di sekitar Taman Berlian, Sungai Jelok, Kajang yang membawa kepada penahanan seorang lelaki tempatan berusia 30 tahun.
“Hasil pemeriksaan, polis telah menjumpai sejumlah 247 karton rokok tidak bercukai yang disembunyikan di dalam rumah tersebut serta sebanyak 73 karton disembunyikan di dalam kenderaan. Anggaran nilai rampasan sebanyak RM36,584.00 manakala anggaran nilai cukai sebanyak RM42,836.00.

“Keseluruhan rampasan melibatkan 3,350 karton rokok tidak bercukai bernilai RM305,348 dengan nilai cukai sejumlah RM452,406.80. Turut dirampas ialah tujuh buah kenderaan dan lima buah telefon bimbit bernilai RM185,300.00,” katanya.
Tambahnya, nilai rampasan keseluruhan dianggarkan berjumlah RM943,054.80. Tangkapan dan rampasan telah dibawa ke Ibu Pejabat Polis Serdang dan Ibu Pejabat Polis Kajang, Selangor untuk tindakan lanjut di bawah Akta Kastam 1967 dan Akta Imigresen 1959/63.
“Tangkapan dan rampasan ini berjaya memutuskan salah satu sindiket pengedaran rokok tidak bercukai sekitar Lembah Klang dan saya juga menyeru masyarakat agar memberi kerjasama dserta menyalurkan sebarang maklumat kepada polis berkaitan sebarang aktiviti yang menyalahi undang-undang,” tegasnya. – KOSMO! ONLINE


Tersalah kereta rupa-rupanya
Oleh KOSMO!

23 April 2022, 1:52 pm
PETALING JAYA – Aksi dua orang warga emas tersilap kereta di sebuah tempat letak kenderaan mencuit hati pengguna media sosial.
Kejadian tersebut yang dirakam oleh seorang lelaki yang sedang menunggu petak kosong turut tular di media sosial.
Bagaimanapun, difahamkan video tersebut merupakan video lama dan ditularkan semula oleh pengguna media sosial.
Melalui video itu, kelihatan pasangan warga emas sedang berdiri di sebelah sebuah kereta sambil cuba untuk membuka pintu kereta tersebut.
Bagaimanapun, percubaan mereka gagal kerana kereta mereka sebenarnya terletak selang sebuah lagi kenderaan di situ.
Jenis dan warna dua-dua kenderaan itu yang serupa dipercayai menyebabkan mereka keliru.

Selepas dimaklumkan bahawa mereka tersilap kereta, warga emas itu hanya ketawa dan mengucapkan terima kasih kepada lelaki tersebut.
Tinjauan Kosmo! di ruang komen mendapati kejadian itu mencuit hati pengguna media sosial, malah ada juga yang berkongsi pengalaman hampir serupa.
“Aku pernah salah kereta di R&R. Dengan yakin aku buka pintu pemandu dan duduk. Tapi, ada perempuan kat sebelah entah isteri siapa. Rupanya aku salah kereta,” kata Sani.
“Saya dengan yakin tau, tarik pintu sampai dah nak tercabut sebab dalam kereta semasa itu ada kawan. Saya nak cepat-cepat ambil barang, dalam 10 saat juga saya ketuk kereta macam orang mintak hutang. Kemudian, baru perasan ada perempuan dalam kereta tu tengah takut. Beratus kali saya minta maaf,” kata Ajik. – KOSMO! ONLINE


Sotong gergasi 3 meter ditemui di Jepun
Oleh KOSMO!

23 April 2022, 2:00 pm
TOKYO – Penemuan seekor sotong gergasi sepanjang tiga meter yang masih hidup di pesisir pantai di Jepun mengejutkan penduduk tempatan, lapor akhbar Daily Star UK, kelmarin.
Haiwan itu ditemui terdampar di Pantai Ugu, Obama, dalam wilayah Fukui  pada pukul 10 pagi (waktu tempatan) pada Rabu lalu.
“Adalah peristiwa luar biasa untuk sotong gergasi dihanyutkan ke daratan hidup-hidup,” kata seorang pegawai Perbandaraan Obama.
Menurut  media tempatan, sotong gergasi itu akan ditempatkan di Akuarium Echizen Matsushima di bandar Sakai, wilayah Fukui.
Sotong gergasi boleh membesar sehingga panjang 13 meter panjang dan saiznya yang besar dianggap memberi inspirasi kepada kepercayaan tentang kewujudan kraken iaitu raksasa laut berbentuk sotong dalam mitos zaman dahulu.
Sotong gergasi dipercayai sangat pemalu dan tidak pernah dirakam secara  hidup-hidup sebelum 2002. Gambar haiwan marin itu dirakam buat kali pertama pada 2006. – Agensi